ชีวิตมีอะไรมากกว่านี้

พระเจ้ามอบชีวิตให้แก่คุณ ซึ่งเป็นของกำนัลแสนวิเศษ พระองค์สร้างโลกอันงดงามนี้ให้คุณอยู่อาศัยและชื่นชม พระองค์ให้คุณสามารถมอบความรักและรับความรักได้ด้วย ของกำนัลที่หาค่ามิได้ในการมีชีวิต พร้อมกับความยินดีและความท้าทายทุกอย่างที่ควบคู่มาด้วย พระองค์มอบให้ทุกคนอย่างเต็มที่ แต่เชื่อหรือไม่ล่ะ พระองค์อยากมอบให้คุณมากกว่านี้อีก อันที่จริงแล้ว มีของกำนัลอีกมากมายที่พระองค์อยากมอบให้คุณ มีของกำนัลสองสิ่งที่สำคัญที่สุด เพราะเป็นกุญแจไขไปสู่ของกำนัลอื่นๆ ได้แก่ ชีวิตนิรันดร์ และการเปี่ยมด้วยพระวิญญาณบริสุทธิ์

ถ้าคุณยังไม่ได้รับของกำนัลคือความรอด หรือรับพระวิญญาณบริสุทธิ์ หนังสือเล่มนี้จะอธิบายให้ทราบ ถ้าหากคุณได้รับแล้ว คำอธิบายที่คุณอ่านต่อไปนี้ ก็จะช่วยเสริมสร้างศรัทธาของคุณ โดยช่วยให้เข้าใจ และเห็นคุณค่าการเปลี่ยนแปลงแสนวิเศษที่เกิดขึ้นในชีวิตคุณ อย่างไรก็ตาม คุณจะทราบวิธีตอบคำถามผู้อื่นด้วย เกี่ยวกับพระเจ้า และทุกสิ่งที่พระเจ้าจะหยิบยื่นให้แก่เขา เพื่อเขาจะได้รับของกำนัลแสนวิเศษเหล่านี้เช่นกัน

ของกำนัลยิ่งใหญ่ที่สุดจากพระเจ้า

ของกำนัลยิ่งใหญ่ที่สุดที่พระเจ้ามอบให้มนุษย์คือชีวิตนิรันดร์ ซึ่งเรียกกันว่าความรอด การได้รับความรอด หรือการบังเกิดใหม่ คุณจะได้รับของกำนัลนี้ทันทีที่คุณเชื่อว่าพระเยซูคริสต์เป็นพระบุตรของพระเจ้า และรับพระองค์เข้ามาสู่ชีวิตคุณ

“เพราะว่าพระเจ้าทรงรักโลก จนได้ทรงประทานพระบุตรองค์เดียวของพระองค์ที่บังเกิดมา เพื่อผู้ใดที่เชื่อในพระบุตรนั้น จะไม่พินาศ แต่มีชีวิตนิรันดร์” (ยอห์น 3:16)

ไม่มีพวกเราคนใดที่ดีพร้อม เราต่างก็เป็นคนบาปโดยธรรมชาติ และความบาปแยกเราจากพระเจ้า (อิสยาห์ 59:2) วิธีเดียวที่เราจะสมานไมตรีกับพระเจ้าก็คือ ถ้าเราได้รับการไถ่บาป แล้วพระเยซูผู้ซึ่งดีพร้อม ช่วยไถ่บาปให้เราได้ พระเยซูสละสวรรค์ลงมาสู่โลก และใช้ชีวิตเช่นเดียวกับเรา เพื่อสัมผัสสิ่งที่เราประสบ โดยรู้สึกถึงความสุขและความเจ็บปวดเช่นเดียวกับเรา นี่เป็นเครื่องพิสูจน์สูงสุดถึงความรักของพระเจ้า ด้วยพลีชีพแทนเรา เพื่อให้เรามีชีวิต พระองค์สละชีวิตของพระองค์ เป็น “ค่าไถ่สำหรับคนเป็นอันมาก” (มัทธิว 20:28) พระองค์พลีชีพเพื่อทุกคนจะได้รับการให้อภัย และสมานไมตรีกับพระเจ้า

พระเยซูพลีชีพเพื่อทุกคนจะได้มีชีวิตนิรันดร์ แต่พระองค์ก็จะทำเพื่อคุณคนเดียวเช่นกัน! พระเจ้ารักคุณมาก จนพระองค์สละพระบุตรองค์เดียว เพื่อพลีชีพแทนคุณ และพระเยซูก็รักคุณมาก จนเต็มใจทำเช่นนั้น

นั่นคือความจริง ชัดเจนและง่ายดาย พระเจ้ามุ่งหมายให้ความรอดเป็นเรื่องง่าย อันที่จริงแล้ว ง่ายจนแม้แต่เด็กก็เข้าใจ และรับไว้ได้ คุณเพียงแค่ยอมรับว่าคุณเคยทำผิดพลาด และต้องได้รับการให้อภัยจากพระเจ้า ยอมรับไว้ด้วยศรัทธาเหมือนเด็ก ว่าพระองค์ส่งพระเยซูมาเพื่อชดใช้ความผิดแทนคุณ ขอรับการให้อภัย และรับของกำนัลคือความรอดจากพระองค์

ถ้าหากมีคนเขียนเช็คหนึ่งล้านบาทให้คุณ คุณจะตรวจดูเช็คให้แน่ใจก่อนว่าเป็นของแท้ ก่อนที่จะยอมรับไว้หรือ? ไม่แน่ๆ! คุณจะรับไว้ แล้วค่อยตรวจดูทีหลัง! ในทำนองเดียวกัน คุณยอมรับความรอดไว้ โดยเพียงตอบรับ ตามที่พระเจ้าเสนอให้ แล้วจากการศึกษาสิ่งที่พระเจ้าบอกกล่าวไว้ในพระคำของพระองค์ และการเปลี่ยนแปลงแสนวิเศษที่เกิดขึ้นในชีวิตของคุณ คุณก็จะค้นพบด้วยตัวเองว่าของกำนัลนั้นจริงแท้และสูงค่าแค่ไหน

คุณอยากรู้แน่ โดยไม่มีข้อสงสัยหรือเปล่า ว่าพระเยซูคริสต์คือพระบุตรของพระเจ้า และเป็นหนทางไปสู่ความรอด? เพียงลองรับพระองค์ดูสิ! ถ้าหากคุณยังไม่เคยรับพระเยซูไว้เป็นพระผู้ช่วยให้รอด คุณทำได้เดี๋ยวนี้เลย โดยกล่าวคำอธิษฐานง่ายๆ ตามนี้ว่า

พระเยซูที่รัก ขอบคุณที่สละชีวิตเพื่อฉัน ฉันจึงได้รับการให้อภัยต่อความผิดพลาดทั้งสิ้น ตอนนี้ฉันขอเปิดประตูหัวใจ เชิญให้พระองค์เข้ามา โปรดเข้ามาในชีวิตฉัน และมอบของกำนัลคือชีวิตนิรันดร์ให้ฉัน อาเมน

ถ้าหากคุณอธิษฐานรับพระเยซูไว้ คุณมั่นใจได้ว่าพระองค์ได้ยิน และตอบ “ส่วนบรรดาผู้ที่ต้อนรับพระองค์ พระองค์ทรงประทานอำนาจให้เป็นบุตรของพระเจ้า คือคนทั้งหลายที่เชื่อในพระนามของพระองค์” (ยอห์น 1:12) คุณมีของกำนัลคือความรอดแล้ว “ผู้ที่เชื่อในพระบุตร[ของพระเจ้า]ก็มีชีวิตนิรันดร์” (ยอห์น 3:36) ขอแสดงความยินดีด้วย! คุณได้ก้าวเข้าสู่ชีวิตใหม่ที่แสนวิเศษ ซึ่งประกอบด้วยความรักที่ไม่มีวันสิ้นสุด!

พระเจ้าผู้เดียวที่ตอบสนองความถวิลหาในส่วนลึก ต่อความรักและความเข้าใจอย่างครบถ้วนโดยสิ้นเชิง

บางครั้งคุณรู้สึกเหงาหงอย อ้างว้าง และไม่สมดังใจบ้างหรือเปล่า? คุณโหยหาความรักที่ไม่เคยรู้จักมาก่อนไหม คือความรักแท้ ความรักที่จริงใจ ความรักยิ่งใหญ่ที่สุดในชีวิตคุณ ความรักที่จะไม่มีวันทอดทิ้งคุณ? มีคำตอบรอคุณอยู่แล้ว ถ้าคุณเต็มใจรับไว้

มีอะไรที่นอกเหนือไปจากร่างกายของคุณ มีจิตวิญญาณ ตัวคุณจริงๆที่อยู่ภายใน ซึ่งจะไม่มีวันพึงพอใจกับสิ่งของทางโลก ทว่าต้องได้รับสิ่งทางวิญญาณ และต้องมีพระเจ้า พระเจ้าสร้างที่ว่างไว้ในใจทุกดวง ซึ่งเติมเต็มได้ทางจิตวิญญาณเท่านั้น มีแต่พระเจ้าและความรักแท้ของพระองค์ ที่เติมความอ้างว้างในใจคุณได้ ซึ่งพระเจ้าสร้างไว้สำหรับพระองค์ผู้เดียว

พระองค์มอบทุกสิ่งที่คุณเฝ้าปรารถนามาโดยตลอด รวมไปถึงการให้อภัยบาป ความศรัทธาในพระเจ้า ความรักในพระคริสต์ สันติสุขในใจ สุขภาพที่ดี ความยินดี ความสุข และเสียงหัวเราะชั่วนิรันดร์ พระองค์จะตอบสนองความจำเป็นทุกอย่างของคุณ และช่วยแก้ปัญหาทั้งสิ้น พระองค์แสนวิเศษจริงๆ ทุกอย่างง่ายดายเช่นนี้แหละ! -- ดี. บี. บี.

* * *

พระเยซูทนทุกข์ เพื่อเราจะได้ไม่ต้องประสบเช่นนั้น

พระคริสต์ทนทุกข์มากกว่าการทรมานทางกายหลายเท่า เมื่อพระองค์ถูกตรึงบนไม้กางเขน พระองค์ต้องทนทรมานทางวิญญาณ ดุจคนบาปที่หลงทางและสิ้นใจ โดยไร้ความรอด ไร้พระเจ้า ทว่าในกรณีนี้ พระองค์ไม่ได้สิ้นชีพเพื่อชดใช้บาปของพระองค์เอง พระองค์พลีชีพเพื่อชดใช้บาปให้ชาวโลก (ยอห์น 1:29) พระองค์ทำเช่นนั้นเพื่อคุณและผมจะได้ไม่ต้องผ่านความน่าสะพึงกลัว ในการสิ้นใจดุจคนบาปตามลำพัง

ผู้ที่ไม่ยอมรับการไถ่บาปของพระคริสต์ ก็ต้องทนทุกข์กับบาปของตัวเอง แต่ผู้ที่รับพระเยซูไว้ ตอนนี้ก็ได้รับการให้อภัยและพ้นโทษจากความบาปโดยสิ้นเชิง (1 ยอห์น 1:7) -- ดี. บี. บี.

คุณเป็นคนใหม่

เมื่อคุณได้รับความรอดแล้ว คุณก็เริ่มชื่นชมกับผลประโยชน์หลายอย่างได้ทันที พระเยซูกล่าวว่า “อาณาจักรของพระเจ้าอยู่ภายในท่าน!” (ลูกา 17:21) ถ้าคุณมีพระเยซู อาณาจักรของพระเจ้าก็อยู่ในตัวคุณแล้ว คุณเริ่มใช้ชีวิตในสรวงสวรรค์ที่ประกอบด้วยความรัก สันติสุข และความยินดีของพระองค์ได้เดี๋ยวนี้เลย!

คุณคาดหมายว่าตัวคุณจะเปลี่ยนแปลงไปอย่างมากด้วย! คุณจะเป็น “คนใหม่” ในพระเยซูคริสต์ (2 โครินธ์ 5:17) อย่าแปลกใจถ้าคุณรู้สึกเปลี่ยนไป นึกคิดแตกต่างไป มองโลกในแง่ที่แตกต่างไป และมีความสุขมากกว่าที่เคยเป็นมาก่อน “เรามาเพื่อเขาจะได้ชีวิต” พระเยซูกล่าว “และจะได้อย่างครบถ้วนบริบูรณ์” (ยอห์น 10:10)

คุณอาจไม่แตกต่างไปอย่างสิ้นเชิง หรืออย่างน้อยก็คงไม่เป็นเช่นนั้นทันทีทันใด แต่ไม่นานนักคุณจะสังเกตเห็นการเปลี่ยนแปลงในความคิดจิตใจ และเส้นทางชีวิตของคุณ เมื่อคุณเริ่มได้รับคำตอบและพลังใจ จากพระองค์และพระคำของพระองค์ สิ่งที่คุณไม่เคยคาดฝันก็จะเป็นไปได้ และด้วยความช่วยเหลือของพระองค์ ตอนนี้คุณจะสามารถฟันฝ่านิสัยไม่ดี และจุดอ่อนส่วนตัว ซึ่งดูเหมือนว่าคุณไม่สามารถเอาชนะได้มาก่อน

แน่นอนว่าคุณจะเปลี่ยนไปมากแค่ไหน และคุณจะเติบโตเร็วเพียงใด ในฐานะคริสเตียน ส่วนใหญ่แล้วก็ขึ้นอยู่ว่าคุณปรารถนาที่จะเปลี่ยนแปลงสักแค่ไหน คุณตั้งใจเรียนรู้มากเพียงใดเกี่ยวกับพระองค์และแผนการที่พระองค์มีไว้สำหรับชีวิตคุณ คุณเต็มใจติดตามพระองค์ไปถึงไหน ก็ขึ้นอยู่กับว่าคุณตระหนักหรือไม่ว่าคุณจำเป็นต้องมีพระองค์และความช่วยเหลือจากพระองค์ และขอความช่วยเหลือ พระองค์กล่าวว่า “บุคคลผู้ใดหิวกระหายความชอบธรรม ผู้นั้นเป็นสุข เพราะว่าเขาจะได้อิ่มบริบูรณ์” (มัทธิว 5:6) แต่ผู้ที่พึงพอใจกับตัวเอง และไม่ต้องการความช่วยเหลือจากพระองค์ ก็จากไปโดยไม่มีอะไร (ลูกา 1:53)

คุณทำอะไรกับของกำนัลที่พระเจ้ามอบให้ ก็สุดแล้วแต่คุณ คอมพิวเตอร์เป็นตัวอย่างประกอบที่ดี สมมุติว่าคนสองคนได้รับคอมพิวเตอร์ใหม่ โดยมีส่วนประกอบและโปรแกรมรุ่นเดียวกันทั้งสองคน คุณคงคาดว่าคอมพิวเตอร์จะเป็นประโยชน์ต่อเขาเท่าๆกัน ใช่ไหม? ก็ไม่เชิง! คนหนึ่งอาจเรียนแค่ขั้นพื้นฐาน และใช้คอมพิวเตอร์ทำงานง่ายๆบางอย่าง ในขณะที่อีกคนหนึ่งอาจศึกษาค้นคว้าคู่มือโปรแกรมจริงๆ โดยเพิ่มโปรแกรมใหม่ๆอยู่เสมอ เขาจะใช้คอมพิวเตอร์อย่างเต็มความสามารถ และรับผลประโยชน์เต็มที่ คุณล่ะจะเลือกอย่างไหน?

ไม่ว่าคุณจะดีสักแค่ไหน พระเจ้าก็ช่วยให้คุณดียิ่งขึ้นอีกได้!

เป็นไปไม่ได้ที่คุณจะเปลี่ยนจิตใจคุณเอง แต่เป็นไปได้ที่พระเจ้าจะเปลี่ยนคุณ ด้วยพลังมหัศจรรย์จากพระวิญญาณของพระองค์ พระองค์จะทำสิ่งที่คุณทำไม่ได้!

นี่แหละคือความหมายของ “การบังเกิดใหม่” ในวิญญาณ และกลายเป็น “คนใหม่” ในพระเยซูคริสต์ (ยอห์น 3:3; 2 โครินธ์ 5:17) การที่พระองค์เข้ามาในชีวิตคุณ ไม่เพียงฟื้นฟู ชำระล้าง และเติมพลังจิตใจ ทว่าเปลี่ยนความคิด ทำลายตัวเชื่อมโยงและปฏิกิริยาเก่าๆ แล้วค่อยๆสร้างขึ้นมาใหม่ และสับสายใหม่ เพื่อให้เป็นระบบคอมพิวเตอร์ใหม่หมด และมีปฏิกิริยาใหม่ต่อแทบทุกสิ่งรอบตัว (เอเฟซัส 4:23; โรม 12:2)

เป็นไปไม่ได้ที่คุณจะทำการเปลี่ยนแปลงเช่นนี้เอง “ฝ่ายมนุษย์ย่อมเป็นไปไม่ได้ แต่พระเจ้าทรงกระทำให้เป็นไปได้ทุกสิ่ง" (มัทธิว 19:26)

การเปลี่ยนแปลงบางส่วนจะเกิดขึ้นทันที บางอย่างก็ต้องใช้เวลา แต่ถ้าคุณได้รับความรอดจริงๆ คุณก็จะเปลี่ยนไป เพราะพระเจ้าเปลี่ยนผู้คน! -- ดี. บี. บี.

คำถามคำตอบเรื่องความรอด

คำตอบต่อคำถามที่ถามกันบ่อยที่สุด ในเรื่องความรอด

ใครจำเป็นต้องมีความรอด?

ผู้คนส่วนใหญ่ดูเหมือนจะคิดว่าพระเจ้าตัดเกรดแบบอิงกลุ่ม ถ้าคุณพยายามเป็นคนดี และไม่ทำความผิดพลาดร้ายแรงมากเกินไป เมื่อคุณเสียชีวิต คุณคงได้รับคะแนนโดยเฉลี่ยหรือสูงกว่าระดับเฉลี่ย ด้วยการผ่านหลักสูตรชีวิตนี้ แล้วไปสู่สวรรค์ ถ้าคุณได้คะแนนต่ำกว่าระดับเฉลี่ย คุณก็สอบตก แล้วก็เอ้อ...

นั่นอาจฟังดูเป็นระบบที่ยุติธรรมพอสมควร โดยเฉพาะถ้าคุณถือว่าตัวเองดีกว่าระดับเฉลี่ย แต่ตามพระคัมภีร์แล้ว ไม่ได้เป็นเช่นนั้น

ไม่มีพวกเราคนใดสมควรได้ไปสวรรค์ พระคัมภีร์กล่าวว่า “เหตุว่าทุกคนทำบาป และเสื่อมจากสง่าราศีของพระเจ้า” (โรม 3:23) “แน่ทีเดียวไม่มีคนชอบธรรมสักคนเดียวบนแผ่นดินโลก ที่ได้ประพฤติล้วนแต่ความดี และไม่กระทำบาปเลย” (ปัญญาจารย์ 7:20) “ไม่มีผู้ใดเป็นคนชอบธรรมสักคนเดียว ไม่มีเลย” (โรม 3:10) ใครก็ตามที่คิดว่าตนดีพร้อมพอที่จะไปสวรรค์ได้เอง ก็ได้แต่หลอกตัวเอง เขาจะพลาดของกำนัลยิ่งใหญ่ที่สุดจากพระเจ้า “ถ้าเราจะว่าเราไม่มีบาป เราก็หลอกตัวเอง และความจริงไม่ได้อยู่ในเราเลย” (1 ยอห์น 1:8)

คุณไม่อาจดีพอ คุณไม่อาจได้มาซึ่งความรอด หรือพยายามไปให้ถึงสวรรค์ “ด้วยว่าซึ่งท่านรอดนั้นก็รอดโดยพระคุณเพราะความเชื่อ และมิใช่โดยตัวท่านเอง แต่พระเจ้าทรงประทานให้ ความรอดนั้นจะเนื่องด้วยการกระทำก็หามิได้ เพื่อมิให้คนหนึ่งคนใดอวดได้” (เอเฟซัส 2:8-9) “พระองค์ได้ทรงช่วยเราให้รอด มิใช่ด้วยการกระทำที่ชอบธรรมของเราเอง แต่พระองค์ทรงพระกรุณา” (ติทัส 3:5)

ฉะนั้นใครล่ะจำเป็นต้องมีความรอด? ทุกคนเลย!

ฉันจะต้องเสียอะไรเป็นค่าแลกเปลี่ยน?

“ต้องมีค่าแลกเปลี่ยนแน่ๆ” คุณคงคิดว่า “ฉันต้องสละบางสิ่งแน่ๆ ต้องพยายามอย่างหนัก หรือทำบางสิ่งเพื่อให้สมควรได้รับความรอด” เปล่าเลย คุณไม่ต้องทำเช่นนั้น นั่นแหละที่แสนวิเศษเกี่ยวกับความรอด! “พระเจ้าทรงประทานให้” (เอเฟซัส 2:8) เมื่อไรกันที่คุณต้องซื้อหาหรือเสียค่าแลกเปลี่ยนสำหรับของขวัญที่ใครมอบให้คุณ? ของขวัญก็คือของขวัญ ถ้าคุณต้องซื้อหามาหรือเสียค่าแลกเปลี่ยน ก็ไม่ใช่ของขวัญ

ความรอดไม่ใช่รางวัลต่อคุณความดี คุณความดีไม่อาจช่วยให้คุณไปสวรรค์ได้ เช่นเดียวกับที่การกระทำผิดไม่อาจสาปส่งคุณไปนรกได้ เมื่อคุณขอและได้รับการให้อภัยจากพระเจ้า ผ่านการเสียสละของพระเยซู คุณได้รับความรอดด้วยศรัทธาในพระเยซูเท่านั้น คุณเพียงต้องยอมรับความจริงที่ว่า คุณไม่อาจเสียค่าแลกเปลี่ยนได้พอที่จะไปสวรรค์ แล้วก็ยอมถ่อมตัวรับของกำนัลจากพระเจ้า ง่ายนิดเดียว

มีบาปใดเลวร้ายเกินกว่าที่พระเจ้าจะให้อภัยไหม?

พระเจ้าต้องการให้อภัยทุกคนเต็มที่ สำหรับความผิดทุกอย่างที่เขาเคยทำ พระองค์กล่าวว่า “ให้คนชั่วละทิ้งทางของเขา และคนไม่ชอบธรรมสละความคิดของเขา ให้เขากลับมาสู่พระเยโฮวาห์ เพื่อพระองค์จะทรงเมตตาเขา และมาสู่พระเจ้าของเรา เพราะพระองค์จะทรงอภัยอย่างล้นเหลือ” (อิสยาห์ 55:7) และ “ถึงบาปของเจ้าเหมือนสีแดงเข้ม ก็จะขาวอย่างหิมะ ถึงมันจะแดงอย่างผ้าแดง ก็จะกลายเป็นอย่างขนแกะ” (อิสยาห์ 1:18)

“เพราะว่าพระเจ้าไม่ได้ทรงใช้พระบุตรของพระองค์เข้ามาในโลกเพื่อจะพิพากษาโลก แต่เพื่อช่วยโลกให้รอด โดยพระบุตรนั้น” (ยอห์น 3:17) พระองค์ต้องการให้อภัยทุกคน การที่จะสัมผัสการให้อภัยของพระองค์ คือการเชื่อในพระเยซู (กิจการ 16:31) “ผู้ที่เชื่อในพระบุตรก็ไม่ต้องถูกพิพากษาลงโทษ แต่ผู้ที่มิได้เชื่อก็ต้องถูกพิพากษาลงโทษอยู่แล้ว เพราะเขามิได้เชื่อในพระนามพระบุตรองค์เดียวที่บังเกิดจากพระเจ้า” (ยอห์น 3:18)

เมื่อผู้คนรับฟังความจริง ได้ยินถึงแผนการให้อภัยและความรอดของพระเจ้า ผ่านการเสียสละของพระเยซู ในทางที่เขาเข้าใจได้ พระวิญญาณบริสุทธิ์กล่าวกับจิตใจเขาโดยตรง และพาเขามาสู่จุดตัดสินใจ ถ้าหากเขาเชื่อและยอมรับพระเยซูไว้เป็นพรผู้ช่วยให้รอด เขาก็ได้รับการให้อภัยจากความบาป แต่ถ้าหากเขาจงใจปฏิเสธการให้อภัยของพระเจ้า พระเจ้าก็ช่วยอะไรเขาไม่ได้ “หลักของการพิพากษามีอย่างนี้ คือความสว่างได้เข้ามาในโลกแล้ว แต่มนุษย์ได้รักความมืดมากกว่ารักความสว่าง เพราะกิจการของเขาชั่ว” (ยอห์น 3:19) การจงใจปฏิเสธเช่นนี้เป็นการหมิ่นพระวิญญาณบริสุทธิ์ ซึ่งพระเจ้าให้อภัยไม่ได้ (มาระโก 3:28-29) พระเจ้าให้ทุกคนมีสิทธิเลือก และพระองค์จะไม่ก้าวก่ายการตัดสินใจของเขา ที่จะไม่ยอมรับข้อเสนอของพระองค์

แน่นอนว่าเพียงเพราะใครไม่ยอมรับความจริงครั้งแรกที่ได้ยิน ก็ไม่ได้หมายความว่าเขาจะไม่ได้รับโอกาสอีก เพื่อจะได้ตัดสินใจอย่างถูกต้อง มีหลายคนได้รับโอกาสมากกว่าหนึ่งครั้ง อย่างไรก็ตาม พระคัมภีร์บอกไว้ว่า “ดูเถิด บัดนี้เป็นเวลาอันชอบ ดูเถิด บัดนี้เป็นวันแห่งความรอด” (2 โครินธ์ 6:2) “แต่ว่าท่านไม่รู้ว่าจะมีเหตุอะไรเกิดขึ้นในวันพรุ่งนี้ ชีวิตของท่านเป็นอะไรเล่า ก็เป็นเหมือนหมอกที่ปรากฏอยู่แต่ประเดี๋ยวหนึ่ง แล้วก็หายไป” (ยากอบ 4:14)

ต้องอาศัยศรัทธามากแค่ไหน?

คุณจะประหลาดใจว่า ต้องอาศัยศรัทธาเล็กน้อย เพื่อรับของกำนัลคือความรอดจากพระเจ้า! พระเจ้าไม่ได้คาดหมายให้คุณมีศรัทธายิ่งใหญ่ ในสิ่งที่คุณรู้และเข้าใจเพียงเล็กน้อย เป็นไปไม่ได้ที่จะเข้าใจหรือเห็นคุณค่าความรอด จนกระทั่งคุณได้สัมผัสมาแล้ว คุณเพียงต้องมีศรัทธามากพอ ที่จะรับว่าพระเยซูคงจะเป็นหนทางไปสู่ความรอด และปรารถนาอย่างจริงใจที่จะให้พระองค์พิสูจน์ต่อคุณ ถ้าคุณมีศรัทธามากพอที่จะอธิษฐานว่า “พระเยซู ถ้าพระองค์มีจริง และพระองค์เป็นหนทางไปสู่ความรอดจริงๆ โปรดสำแดงต่อฉัน” พระองค์จะทำเช่นนั้น! ถ้าหากคุณเชื่อมั่นมากพอจากสิ่งที่คุณได้ยิน แล้วลองดู พระองค์ก็จะมอบศรัทธาที่จำเป็นแก่คุณ เพื่อให้คุณได้รับความรอด

“การบังเกิดใหม่”หมายถึงอะไร?

“บังเกิดใหม่” เป็นอีกคำหนึ่งสำหรับการได้รับความรอด ซึ่งมาจากข้อความในหนังสือพระกิตติคุณของท่านโยฮัน ดังนี้

มีชายคนหนึ่งในพวกฟาริสีชื่อนิโคเดมัส เป็นขุนนางของพวกยิว ชายผู้นี้ได้มาหาพระเยซูในเวลากลางคืน และทูลพระองค์ว่า "รับบี พวกข้าพเจ้าทราบอยู่ว่าท่านเป็นครูที่มาจากพระเจ้า เพราะไม่มีผู้ใดกระทำการอัศจรรย์ซึ่งท่านได้กระทำนั้นได้ นอกจากว่าพระเจ้าทรงสถิตอยู่กับเขา"

พระเยซูตรัสตอบเขาว่า "เราบอกความจริงแก่ท่านว่า ถ้าผู้ใดไม่ได้บังเกิดใหม่ ผู้นั้นจะเห็นอาณาจักรของพระเจ้าไม่ได้"

นิโคเดมัสทูลพระองค์ว่า "คนชราแล้วจะบังเกิดใหม่อย่างไรได้ จะเข้าในครรภ์มารดาครั้งที่สองและบังเกิดใหม่ได้หรือ"

พระเยซูตรัสตอบว่า "เราบอกความจริงแก่ท่านว่า ถ้าผู้ใดไม่ได้บังเกิดจากน้ำ [ถือกำเนิดทางร่างกาย] และพระวิญญาณ [เกิดใหม่ทางวิญญาณ] ผู้นั้นจะเข้าในอาณาจักรของพระเจ้าไม่ได้ ซึ่งบังเกิดจากเนื้อหนังก็เป็นเนื้อหนัง และซึ่งบังเกิดจากพระวิญญาณก็คือจิตวิญญาณ อย่าประหลาดใจที่เราบอกท่านว่า ‘ท่านต้องบังเกิดใหม่’ ลมใคร่จะพัดไปข้างไหนก็พัดไปข้างนั้น และท่านได้ยินเสียงลมนั้น แต่ท่านไม่รู้ว่าลมมาจากไหนและไปที่ไหน คนที่บังเกิดจากพระวิญญาณก็เป็นอย่างนั้นทุกคน” (ยอห์น 3:1-8)

คุณบังเกิดใหม่ทางวิญญาณทันทีที่คุณรับพระเยซูไว้เป็นพระผู้ช่วยให้รอด “ส่วนบรรดาผู้ที่ต้อนรับพระองค์… มิได้เกิดจากเลือดหรือความประสงค์ของเนื้อหนัง หรือความประสงค์ของมนุษย์ แต่เกิดจากพระเจ้า” (ยอห์น 1:12-13)

อะไรคือ “ชีวิตนิรันดร์”?

ร่างกายของเราจะตายไป และหวนกลับไปเป็นผงธุลี ตามที่ถูกสร้างขึ้นมา ความรอดจะไม่เปลี่ยนสิ่งนั้น ความรอดไม่ใช่บ่อเกิดความเยาว์วัยของเนื้อหนัง แต่จิตวิญญาณคุณ ตัวตนที่แท้จริงของคุณ จะคงอยู่ไปตลอดกาล วิญญาณคุณใช้ชีวิตชั่วนิรันดร์ที่ไหน ก็สำคัญมากกว่าหลายเท่า ถ้าเทียบกับการที่คุณใช้ชีวิตสั้นๆในโลกนี้ที่ไหน เมื่อคุณรับพระเยซูเข้ามาในใจ พระองค์สัญญาว่าคุณจะใช้ชีวิตกับพระองค์ชั่วนิรันดร์ในสวรรค์ โลกวิญญาณแสนวิเศษที่ซึ่งไม่มีความโศกเศร้าหรือความเจ็บปวดอีกต่อไป มีแต่ความยินดี ความรัก และชีวิตตลอดกาล! ความรอดเป็นตั๋วฟรีไปสู่สวรรค์ นั่นคือความหมายของ “ชีวิตนิรันดร์” ที่พบเห็นบ่อยๆในพระคัมภีร์

ถ้าหากคุณเลือกที่จะปฏิเสธของกำนัลคือความรอดจากพระเจ้า จิตวิญญาณของคุณจะคงอยู่ต่อไป เมื่อร่างกายคุณตายไป มีโลกวิญญาณหลายสภาพหลายระดับ รวมไปถึงนรก และสถานภาคทัณฑ์บางอย่าง พระคัมภีร์ไม่ได้บ่งบอกเจาะจงเกี่ยวกับแต่ละระดับ ว่าใครต้องไปที่ไหน แต่พระคัมภีร์บ่งบอกชัดเจนว่า เฉพาะผู้ที่รับความรอดผ่านพระเยซู จะสามารถเข้าสู่อาณาจักรสวรรค์ของพระเจ้า และได้ชื่นชมกับความงาม ความสำราญใจ ความท้าทาย และความปลื้มปิติ ทั้งมีชีวิตนิรันดร์โดยแท้

ทำไมต้องพระเยซู?

"ทำไมฉันต้องขอให้พระเยซูเข้ามาในใจด้วยล่ะ?” คุณอาจถาม “ทำไมฉันต้องใช้นามนั้น? ทำไมฉันแค่อธิษฐานต่อพระเจ้า และได้รับความรอดเช่นนั้น ผ่านพระนามของพระเจ้าไม่ได้ล่ะ?"

เพราะพระเยซูเป็นผู้เดียวที่มายังโลกและพลีชีพเพื่อคุณ พระเยซูกล่าวว่า “เราเป็นประตู” เข้าสู่คฤหาสน์ของพระบิดา สู่อาณาจักรของพระเจ้า “ถ้าผู้ใดเข้าไปทางเรา ผู้นั้นจะรอด” (ยอห์น 10:9) ฉะนั้นถ้าหากคุณต้องการไปสวรรค์ คุณก็ต้องไปทางพระเยซู ผู้เป็นประตู

พระเยซูเป็นประตูเดียว เพราะ "ไม่มีนามอื่นใด” นอกจากพระเยซู “ซึ่งให้เราทั้งหลายรอดได้ ไม่ทรงโปรดให้มีในท่ามกลางมนุษย์ทั่วใต้ฟ้า" (กิจการ 4:12) “มีพระเจ้าองค์เดียว และมีคนกลางแต่ผู้เดียว ระหว่างพระเจ้ากับมนุษย์ คือพระเยซูคริสต์ผู้ทรงสภาพเป็นมนุษย์” (1 ทิโมธี 2:5) และพระเยซูเองกล่าวว่า “เราเป็นทางนั้น เป็นความจริง และเป็นชีวิต ไม่มีผู้ใดมาถึงพระบิดาได้ นอกจากมาทางเรา” (ยอห์น 14:6) ก็เป็นเช่นนี้แหละ!

แล้วผู้ที่นับถือศาสนาอื่นๆล่ะ? เขารับความรอดไม่ได้หรือ? ได้สิ ทุกคนรับความรอดได้ ไม่ว่าจะนับถือศาสนาใด ถึงแม้ว่าเขาไม่มีศาสนา เขาก็รับความรอดได้ ทว่าผ่านพระเยซูเท่านั้น

ฉันสูญเสียความรอดได้ไหม?

ไม่เลย! สิ่งหนึ่งที่วิเศษสุดเกี่ยวกับของกำนัลคือความรอดก็คือ เมื่อคุณรับพระเยซูเข้ามาในใจแล้ว พระองค์จะสถิตอยู่ตลอดไป พระองค์เข้ามาสู่ชีวิตคุณ และจะอยู่กับคุณตลอดไป พระเยซูกล่าวว่าพระองค์จะไม่มีวันทอดทิ้งหรือจากคุณไป พระองค์จะอยู่กับคุณตลอดไป จนกว่าจะสิ้นสุดโลก (ฮีบรู 13:5; มัทธิว 28:20) ไม่มีอะไรที่คุณบอกกล่าวหรือทำ จะลบล้างคำสัญญาแสนวิเศษเหล่านี้ได้

พระเยซูทราบว่าคุณไม่ดีพร้อม และจะไม่มีวันเป็นเช่นนั้น พระองค์รักคุณเหมือนเดิม! เมื่อพระองค์ให้อภัยคุณต่อความผิดบาป พระองค์ไม่เพียงให้อภัยบาปในอดีต ทว่าบาปในปัจจุบัน และความผิดที่คุณจะทำในอนาคตด้วย

จริงอยู่ที่ว่าคุณทำตัวให้ได้รับพรจากพระเจ้ามากขึ้น โดยการทำสุดความสามารถเพื่อให้พระองค์พอใจ และทำสิ่งที่ถูกต้อง แต่คุณช่วยให้ตัวเองมีความรอดต่อไปไม่ได้! พระเยซูทำเช่นนั้นแล้ว นั่นคงอยู่ตลอดไป ชีวิตนิรันดร์ไม่ใช่สิ่งที่มีเป็นครั้งคราว โดยที่มีความรอดแล้วก็สูญเสียไป แล้วก็ได้รับความรอดอีก ทุกครั้งที่คุณทำความผิดและกล่าวขอโทษ ไม่ใช่เช่นนั้นเลย! เมื่อคุณได้รับความรอดแล้ว คุณก็มีความรอดตลอดไป!

แน่นอนว่าถ้าคุณจงใจทำผิด เมื่อคุณมีความรอดแล้ว และไม่กลับใจ โดยแก้ไขให้ถูกต้อง คุณจะต้องชดใช้บาปนั้น ในทางใดทางหนึ่ง พระองค์จะต้องให้คุณเก็บเกี่ยวผลร้าย เพื่อให้คุณเรียนบทเรียน “องค์พระผู้เป็นเจ้าทรงตีสอนผู้ที่พระองค์ทรงรัก” (ฮีบรู 12:6) ถึงกระนั้น คุณก็จะไม่สูญเสียความรอด

อะไรคือความแตกต่าง?

อะไรคือความแตกต่าง ระหว่างการเป็นคริสเตียนประเภทที่ “ยอมรับพระเยซูไว้ และบังเกิดใหม่” กับศาสนาอื่นๆ หรือแม้แต่คริสเตียนประเภทอื่นๆ ที่โบสถ์ต่างๆสอนกัน?

เดวิด บรานท์ เบิร์ก อธิบายไว้ว่า:

ความขัดแย้งทางศาสนาที่ดุเดือดที่สุดเท่าที่โลกเคยพบเห็น มีขึ้นระหว่างศาสนาประเภทที่ว่าทำเอง และประเภทที่ว่าพระเจ้าเท่านั้นที่ช่วยให้รอดได้ มนุษย์พยายามช่วยตัวเองให้รอดตลอดมา และพยายามให้ได้ไปสวรรค์ โดยให้พระเจ้าช่วยเล็กน้อย เมื่อเป็นเช่นนั้น เขาจะได้มอบความดีความชอบให้ตัวเองเสียส่วนใหญ่ และทำตามวิถีทางของตัวเอง

ผู้ที่ติดตามความเชื่อจอมปลอม ล้วนพึ่งพาความชอบธรรมในตัวเอง และวิถีทางของตัวเอง เนื่องจากเขาพยายามอย่างหนักเพื่อให้ได้ความรอดเอง เขาจึงคิดว่าเขาสมควรได้รับ โดยมีพระเจ้าช่วยหรือไม่มี และค่อนข้างขุ่นเคือง ถ้าพระเจ้าไม่เห็นชอบในคุณความดีของเขา เขากล่าวว่า “แหม พระเจ้า ดูสิว่าฉันทำเพื่อพระองค์มากแค่ไหน! พระองค์ควรมอบเหรียญตราให้ฉัน! ฉันสมควรได้รับความรอดจริงๆ! ถ้าพระองค์จะช่วยใครให้รอด พระองค์ก็ควรช่วยฉัน! ถ้าใครจะได้ไปสวรรค์ ฉันก็ควรจะได้ไปแน่ๆ!"

ความขัดแย้งนี้ยังผลให้เกิดความไม่เข้าใจ และการตีความหมายพระคัมภีร์ผิดๆอย่างใหญ่หลวงที่สุดเท่าที่เคยมีมา คนส่วนใหญ่พยายามช่วยตัวเองให้รอดนับตั้งแต่นั้นมา โดยขอบคุณพระเจ้าให้น้อยที่สุดเท่าที่จะเป็นได้ เขาบิดเบือนพระคัมภีร์เพื่อพยายามพิสูจน์ว่าเขาทำได้! แต่พระเจ้าช่วยเขาให้ช่วยตัวเองรอดไม่ได้ พระองค์ไม่ช่วยผู้ที่คิดว่าช่วยตัวเองได้ แต่พระองค์ช่วยเฉพาะผู้ที่รู้ว่าช่วยตัวเองไม่ได้ เขาช่วยตัวเองไม่ได้ แม้ว่าเขาจะพยายามให้พระองค์ช่วยเขาให้ทำตามทางของเขาเอง

ในฐานะคริสเตียนหนุ่ม ผมเองก็เข้าใจผิดอยู่ระยะหนึ่งเช่นกัน จากหลักความเชื่อเรื่องความไม่มั่นคงชั่วนิรันดร์ ที่ว่า “เดี๋ยวมีเดี๋ยวไม่มี เดี๋ยวมี เดี๋ยวหมดไป” ซึ่งโบสถ์บางแห่งและความเชื่อเรื่อง “ความพยายาม” สอนไว้ แล้ววันหนึ่งสมัยที่ยังเป็นวัยรุ่น ผมตื่นเต้นที่ค้นพบความจริงเรียบง่ายจากยอห์น 3:36 ซึ่งพระเยซูกล่าวว่า "ผู้ใดที่เชื่อในพระบุตรมีชีวิตนิรันดร์” เดี๋ยวนี้เลย! ไม่มีข้อแม้อะไร! หลังจากหลายปีที่ท้อแท้ พ่ายแพ้ และไม่มั่นใจในความรอดของตัวเอง ผมค้นพบว่าผมแค่ต้องมีใจเชื่อ ซึ่งก็เพียงพอแล้ว!

จะเป็นยังไงถ้าใครสิ้นใจไป โดยไม่มีโอกาสได้รับความรอด? เขาจะตกนรกไหม?

พระเจ้ามีความรัก เที่ยงธรรม และมีเมตตา พระองค์คำนึงถึงผู้ที่ไม่เคยมีโอกาสจริงๆที่จะได้รับฟัง และรับความจริงของพระองค์ไว้ พระคัมภีร์กล่าวว่า “ไม่ทรงประสงค์ที่จะให้ผู้หนึ่งผู้ใดพินาศเลย” (2 เปโตร 3:9) พระคัมภีร์อธิบายไว้ด้วยว่าในช่วงเวลาสามวัน จากที่พระเยซูถูกตรึงบนไม้กางเขน จนฟื้นคืนชีพ พระเยซูเองไปประกาศต่อ “วิญญาณที่ถูกจองจำ” พระองค์ไปหาผู้ที่เสียชีวิตโดยไม่มีโอกาสได้ยินพระกิตติคุณ เพื่อให้โอกาสเขารับความรอดของพระองค์ไว้ (มัทธิว 12:40; 1 เปโตร 3:19)

ผู้ที่มีโอกาสมากมายที่จะรับของกำนัลคือความรอดจากพระองค์ไว้ในชีวิตนี้ แต่จงใจปฏิเสธ ก็จะถูกพิพากษาตามนั้น แต่ในชีวิตภายภาคหน้าก็มีโอกาสครั้งที่สองสำหรับผู้ที่ล่วงลับไป โดยไม่มีโอกาสเพียงพอที่จะเข้าใจอย่างถ่องแท้ และตัดสินใจรับความรอดของพระองค์บนโลก

สวรรค์เต็มไปด้วยคนบาป

คุณไม่อาจช่วยตัวเองให้รอดจากผลงาน คุณความดีของคุณเอง การพยายามรักษาบัญญัติของพระเจ้า และรักพระองค์ หรือแม้แต่การพยายามค้นหา และทำตามความจริงของพระองค์ คุณไม่อาจช่วยตัวเองให้รอดได้ ไม่ว่าคุณจะพยายามเป็นคนดีมากเพียงใด ไม่มีอะไรที่คุณทำได้เพื่อให้ได้มา นอกจากรับไว้ด้วยศรัทธา เท่านั้นเอง! คุณต้องถ่อมตัว และยอมรับว่าคุณไม่สมควรได้รับ คุณเป็นเพียงคนบาปที่หลงทาง ไม่มีทางใดที่คุณรอดได้ นอกจากด้วยความปรานีของพระเจ้า

คนบาปเลวร้ายที่สุดของโลกก็ไปสวรรค์ได้ด้วยศรัทธา คนดีที่สุดก็อาจตกนรก เพราะไม่ยอมเชื่อ สวรรค์เต็มไปด้วยคนบาป ผู้ที่รอดด้วยความปรานี เพราะว่าเขามีศรัทธา -- ดี. บี. บี.

* * *

พระเจ้าไม่มีวันเลิกรักคุณ!

พระเจ้าเป็นอย่างไร? บางคนนึกภาพพระองค์เป็นพระเจ้าที่เกรี้ยวกราด เฝ้าดูทุกสิ่ง และมีไม้ตะพดไว้คอยหวดพวกเขา หรือผู้กดขี่ที่โหดเหี้ยม และน่ากลัว ซึ่งพยายามไล่ทุกคนลงนรก แต่จริงๆแล้วพระองค์เป็นความรัก! พระเจ้าเป็นผู้ที่มีความรัก และพยายามรักทุกคนไปสู่สวรรค์ พระองค์อยู่เคียงใกล้ แนบชิด เป็นกันเอง มีความรัก มีใจกรุณา อ่อนโยน และห่วงใยอย่างมาก พระองค์อ้าแขนต้อนรับ เหตุผลที่พระองค์คอยติดตามเรา ก็เพราะพระองค์หวังว่าเราจะหันกลับมาสู่อ้อมแขนของพระองค์

พระองค์ไม่มีวันเลิกรักเรา ไม่ว่าเราจะทำอะไร พระองค์ไม่มีวันปฏิเสธเรา หรือเพิกถอนความรักของพระองค์ พระองค์มีความหวังในตัวเราเสมอ ไม่เราจะออกนอกลู่นอกทางไปไกลแค่ไหน ฉะนั้นถ้าหากคุณรู้สึกห่างไกลจากพระเจ้า บางทีคงเป็นเพราะคุณยังไม่ได้เปิดใจรับความรักและการให้อภัยจากพระองค์

คุณไม่จำเป็นต้องรู้สึกประณามตัวเอง ต่อความผิดพลาดและบาปของคุณ คุณเพียงแต่กลับใจ ขอพระเจ้าให้อภัย แล้วรับการให้อภัย (อิสยาห์ 1:18; 1 ยอห์น 1:9)

ถ้าคุณเพียงเริ่มไปตามทางของพระเจ้า ถ้าคุณเพียงหันไปหาพระองค์ และเริ่มหาทางกลับบ้าน พระบิดาจะวิ่งมาหาคุณ และอ้าแขนต้อนรับคุณ (ลูกา 15:18-24)! -- ดี. บี. บี.

*

ไม่มีใครเข้าใจความรอดได้อย่างถ่องแท้ นี่เองพระเยซูจึงบอกว่าคุณต้องเป็นเหมือนเด็กๆ และเพียงรับไว้ด้วยศรัทธา ทารกเข้าใจความรักของมารดาหรือเปล่า? เด็กๆเข้าใจความรักของบิดาไหม? เปล่าเลย เขาเพียงรับไว้ รู้สึกได้ และยอมรับเช่นนั้น แม้กระทั่งก่อนที่เขาจะเข้าใจภาษา เขาเข้าใจความรัก เขารู้สึกถึงความรักจากพ่อแม่ และเห็นได้จากการกระทำ แล้วเขาก็ไว้วางใจพ่อแม่ เช่นเดียวกัน คุณไม่ต้องเข้าใจทุกอย่างเกี่ยวกับพระเจ้า เพื่อจะได้ทราบถึงความรักและความรอดอันแสนวิเศษในพระเยซู คุณเพียงแค่รับไว้! -- ดี. บี. บี.

*

คนเรายอมรับสิ่งที่พระเยซูคริสต์ทำได้ โดยไม่ต้องเข้าใจว่าเป็นไปอย่างไร อันที่จริงแล้ว เขาจะไม่เข้าใจแน่ๆว่าเป็นอย่างไร จนกว่าเขาจะยอมรับไว้ -- ซี. เอส. ลูวิส

*

แสงสว่างส่องเข้ามา

(ประสบการณ์นี้เกิดขึ้นตอนที่เวอร์จิเนีย บรานท์ เบิร์ก ทุพพลภาพ สิ้นหวัง และช่วยตัวเองไม่ได้ เธอประสบอุบัติเหตุ เป็นอัมพาตตั้งแต่เอวลงมา และต้องกับนอนเตียงเกือบตลอดเวลาในช่วงห้าปี เธอเป็นโรคหัวใจและปอดที่คุกคามชีวิตด้วย ทั้งประสบผลข้างเคียงต่างๆ จากการผ่าตัดหลายครั้งที่ไม่ประสบความสำเร็จ เพื่อพยายามให้เธอเดินได้อีก อาการของเธอแย่ลงเรื่อยๆ จนกระทั่งเธอมีน้ำหนักเพียง 78 ปอนด์ [35 กก])

คืนหนึ่งขณะที่ฉัน [นอนป่วยอยู่บนเตียงตามลำพัง] ฉันมีความโหยหาอย่างแรงกล้าขึ้นในใจฉัน ฉันรู้สึกว่าต้องร้องขอความช่วยเหลือจากพลังที่มองไม่เห็น ฉันไม่มีแรงพูดได้มากกว่าแค่กระซิบ ฉันจึงกระซิบด้วยใจแรงกล้าว่า “ถ้าเป็นไปได้ว่ามีพระเจ้าอยู่จริงที่ไหนสักแห่ง โปรดเผยตัวต่อฉัน ถ้าพระองค์มีอยู่จริง โปรดเผยตัวต่อฉัน" ดูเหมือนมีพลังเหนือล้ำ ผลักดันให้ร้องเรียกซ้ำแล้วซ้ำอีก ฉันจึงกล่าวย้ำต่อไปว่า “ถ้าพระองค์มีอยู่จริง โปรดมีเมตตา เผยตัวพระองค์เองต่อฉัน"

ราวกับเป็นการตอบรับต่อคำอ้อนวอนของฉัน ในใจฉันรู้สึกสำนึกผิดอย่างสุดซึ้ง ฉันรู้สึกราวกับว่าฉันเป็นคนเลวร้ายที่สุด นี่ผิดธรรมดาเพราะด้วยเหตุผลง่ายๆ ฉันมักถือว่าตัวเองค่อนข้างชอบธรรม ฉันดำเนินชีวิตอย่างมีคุณธรรม และภูมิใจเช่นนั้น ฉันพึงพอใจกับตัวเองอย่างมาก ราวกับว่าฉันเล็งเห็นขึ้นทันทีทันใด เป็นครั้งแรกในชีวิต ที่ฉันเล็งเห็นตัวเองตามสภาพแท้จริง คุณความดีของฉันในอดีตไม่มีค่าอะไรเลย ภาระจากความบาปและตัวเองเพิ่มพูนขึ้น จนดูเหมือนฉันแทบจะทนไม่ไหว แล้วในที่สุดฉันก็ร่ำไห้

ฉันอยากบอกคุณว่าอะไรเกิดขึ้นในใจฉันตอนนั้น แต่เป็นไปไม่ได้จริงๆ การบังเกิดใหม่คือสิ่งที่เร้นลับ เหนือธรรมชาติ ซึ่งพระองค์เองเป็นผู้กระทำ ฉันบอกไม่ถูกว่าพระองค์ทำอย่างไร แต่พระองค์เปลี่ยนจิตใจฉันโดยสิ้นเชิง! คืนนั้นขณะที่นอนอยู่บนเตียงตามลำพัง ฉันได้บังเกิดใหม่ การเพียงเอ่ยว่า “ฉันเปลี่ยนไป... ฉันบังเกิดใหม่” ฟังดูง่ายดาย และธรรมดาจริงๆ แต่ถ้าฉันพยายามบรรยายโดยละเอียดถึงการดำเนินงานของพระเจ้า และการเปลี่ยนแปลงอันมหัศจรรย์ที่เกิดขึ้นค่ำคืนนั้น ก็คงเป็นการบรรยายที่ด้อยมาก เมื่อเทียบกับความน่าอัศจรรย์ที่เกิดขึ้น ฉันได้แต่บอกเช่นเดียวกับคนตาบอดที่พระเยซูรักษาให้หาย ว่า “สิ่งเดียวที่ข้าพเจ้าทราบก็คือว่า ข้าพเจ้าเคยตาบอด แต่เดี๋ยวนี้ข้าพเจ้ามองเห็นได้” (ยอห์น 9:25)

ฉันไม่ได้อยู่ตามลำพังอีกต่อไป เพราะฉันรู้สึกว่ามีพระองค์อยู่ด้วยในห้อง ราวกับมีสมาชิกครอบครัวเข้ามายืนข้างๆเตียง ฉันพูดคุยกับพระองค์อย่างเป็นกันเอง เหมือนที่เด็กพูดคุยกับพ่อแม่ ฉันบอกพระองค์ทุกอย่าง และทราบว่าพระองค์ได้ยินและเข้าใจ เพราะจิตใจที่ปั่นป่วนของฉันสงบลงและผ่อนคลายด้วยความชื่นบานอย่างไม่อาจพรรณนาได้ ฉันไม่ได้เห็นนิมิต ไม่ได้ยินเสียงใดๆ หรือพิสูจน์ได้ด้วยประสาทสัมผัสทั่วไป แต่ฉันได้ยินเสียง “ค่อยๆที่แผ่วเบา” (1 พงศ์กษัตริย์ 19:12) ในจิตใจฉัน ฉันได้เชื่อมสัมพันธ์กับพระองค์เป็นส่วนตัว จนพูดได้จริงๆว่า “เพราะว่าข้าพเจ้ารู้จักพระองค์ที่ข้าพเจ้าได้เชื่อ และข้าพเจ้าเชื่อมั่นว่าพระองค์ทรงฤทธิ์ สามารถรักษาซึ่งข้าพเจ้าได้มอบไว้กับพระองค์จนถึงวันนั้น” (2 ทิโมธี 1:12) สิ่งที่เคยไม่เชื่อทุกอย่างอันตรธานหายไป พระเจ้ามีอยู่จริงโดยแท้ และฉันเป็น “คนใหม่” ในพระเยซูคริสต์ (2 โครินธ์ 5:17) แสงสว่างได้ส่องเข้ามา! — จาก The Hem of His Garment เรื่องราวชีวิตจริงของ เวอร์จิเนีย บรานท์ เบิร์ก

* * *

สถานการณ์ที่ไม่มีวันสูญเสีย

คุณไม่ต้องกังวลว่าคุณจะสูญเสียความรอด หรือคุณจะรักษาความรอดไว้ได้อย่างไร เพราะความรอดชั่วนิรันดร์โดยความปรานี หมายความว่าเมื่อได้ความรอดแล้ว ก็รอดตลอดไป เมื่อคุณรับพระเยซูไว้เป็นพระผู้ช่วยให้รอดแล้ว ก็ไม่มีข้อแม้อะไรอีกเลย คุณเป็นลูกของพระเจ้าที่มีความรอด “ผู้ที่เชื่อในพระบุตร มีชีวิตนิรันดร์” (ยอห์น 3:36) พระคำข้อเดียวนั้นก็ควรเพียงพอแล้ว ที่จะช่วยให้คุณเลิกกังวล คุณมีชีวิตนิรันดร์เดี๋ยวนี้ และคุณจะไม่สูญเสียไป

นอกจากนี้ คุณไม่อาจช่วยให้ตัวเองรอดต่อไป เหมือนที่คุณช่วยให้ตัวเองรอดไม่ได้ตั้งแต่แรก ถึงแม้ว่าคุณไม่ดีพร้อม และจะทำผิดพลาดแน่ๆ พระเจ้าก็จะช่วยคุณให้รอด เมื่อคุณรับพระเยซูไว้แล้ว คุณก็ได้รับการชำระล้าง และไถ่บาปแล้ว ในสายตาของพระเจ้า จากการที่พระเยซูคริสต์เสียสละบนเขาคาลวารี คุณมีความรอดเดี๋ยวนี้เลย เพราะพระเจ้าสัญญาไว้ และพระคำของพระเจ้าเป็นจริง พระเจ้าจะไม่กลับคำ

ความรอดคงอยู่ตลอดกาล พระองค์มอบให้คุณแล้ว พระองค์จะไม่กลับคำ ความรอดเป็นของคุณแล้ว! -- ดี. บี. บี.

*

พญามารชอบบอกเสมอว่า “ช่วยตัวเองสิ! คุณเป็นพระเจ้าของตัวเอง คุณช่วยตัวเองให้รอด ทำไมต้องพึ่งผู้อื่นด้วยล่ะ?” แต่พระเจ้าบอกว่า "เราเท่านั้นที่ช่วยเจ้าได้ เจ้าช่วยตัวเองให้รอดไม่ได้! นมัสการเรา!" พระเจ้าไม่ช่วยผู้ที่คิดว่าช่วยตัวเองให้รอดได้ นอกจากคนบาปที่ทราบว่าเขาช่วยตัวเองไม่ได้! -- ดี. บี. บี.

เติมพลัง!

คุณไม่อาจเป็นทุกสิ่งที่พระเจ้าอยากให้คุณเป็น โดยไม่มีพลังของพระองค์ พลังที่พระองค์มีให้คุณก็คือพระวิญญาณบริสุทธิ์ “เราให้เจ้ารับบัพติศมาด้วยน้ำ เพื่อแสดงว่ากลับใจใหม่ก็จริง” ยอห์นผู้ให้บัพติศมากล่าวต่อผู้ที่มาหาเขา เพื่อแสวงหาความจริงและการสมานไมตรีกับพระเจ้า “แต่[พระเยซู]จะทรงให้เจ้ารับบัพติศมาด้วยพระวิญญาณบริสุทธิ์” (มัทธิว 3:11) ต่อมาพระเยซูสัญญากับผู้ติดตามของพระองค์ว่า “จะส่งคำสัญญาของพระบิดา” มายังเขา เพื่อเขาจะได้รับ “การเจิมด้วยพลังจากเบื้องบน” (ลูกา 24:49) คุณอ่านถึงการที่เขาได้รับพระวิญญาณบริสุทธิ์หลังจากนั้นไม่นานนัก ในกิจการ บทที่ 2

ถ้าหากคุณได้รับพระเยซูเป็นพระผู้ช่วยให้รอด ถ้าหากคุณ “บังเกิดใหม่ในพระวิญญาณ” คุณก็ได้รับพลังจากพระวิญญาณบริสุทธิ์แล้วเล็กน้อย แต่ไม่ได้หมายความว่าคุณได้รับไว้เต็มอัตรา หรือได้รับ “บัพติศมา” จากพระวิญญาณบริสุทธิ์ ปกติแล้วนี่เป็นประสบการณ์ต่างหากที่เกิดขึ้นภายหลัง

คำภาษากรีกที่แปลว่า “บัพติศมา” ในพระคัมภีร์ใหม่คือคำว่า baptizo ซึ่งหมายถึงการครอบคลุมหรือจุ่มตัวโดยสิ้นเชิง ฉะนั้นการ “ได้รับการบัพติศมาจากพระวิญญาณบริสุทธิ์” ก็หมายถึงการเติมจนเปี่ยมล้น ด้วยพระวิญญาณของพระเจ้า

แก้วน้ำเป็นตัวอย่างประกอบที่ดี ถ้าแก้วมีน้ำอยู่เล็กน้อย คุณก็บอกได้ว่าแก้วมีน้ำ ถึงแม้ไม่เต็มแก้ว คริสเตียนหลายคนเป็นเหมือนแก้วที่มีน้ำเพียงเล็กน้อย มีพระวิญญาณของพระเจ้าอยู่บ้าง แต่ผู้ที่ได้รับบัพติศมาด้วยพระวิญญาณบริสุทธิ์ ก็เป็นเหมือนแก้วน้ำที่เปี่ยมล้น การรับบัพติศมาจากพระวิญญาณบริสุทธิ์เป็นการเติมพลังจากเบื้องบน จนเขารับไว้ไม่ไหว!

เพียงขอ

คุณได้รับพลังจากพระวิญญาณของพระเจ้าจนเปี่ยมล้นหรือยัง? ถ้ายัง คุณทำได้เดี๋ยวนี้เลย เพียงขอ! คุณหามาไม่ได้ หรือไม่สมควรได้รับ พอๆกับที่คุณหาไม่ได้ หรือไม่สมควรได้รับความรอดนั่นแหละ เพราะว่าเป็นของขวัญ คุณเพียงขอและรับไว้ โดยอธิษฐานง่ายตามนี้

พระเยซูที่รัก ฉันรู้ว่าต้องมีความรักและพลังของพระองค์มากขึ้นในชีวิตฉัน โปรดเติมฉันด้วยพระวิญญาณบริสุทธิ์ตอนนี้เลย โปรดมอบของกำนัลจากพระวิญญาณให้ฉัน และช่วยฉันให้นำมาใช้ เพื่อมอบความรักต่อผู้อื่นมากขึ้น และเป็นพยานยิ่งใหญ่ขึ้น ถึงความรักของพระองค์ ช่วยฉันให้พัฒนาสื่อสัมพันธ์ที่ใกล้ชิดยิ่งขึ้นกับพระองค์ เข้าใจพระคำของพระองค์ดีขึ้น และนำมาถือปฏิบัติในชีวิตฉัน อาเมน

คำถามคำตอบเรื่องพระวิญญาณบริสุทธิ์?

พลังอำนาจสำหรับอะไร?

พลังความรัก

บัพติศมาจากพระวิญญาณบริสุทธิ์เป็นบัพติศมาความรัก พระเจ้าคือพระวิญญาณความรัก (ยอห์น 4:24; 1 ยอห์น 4:8) ฉะนั้นเมื่อพระองค์มอบบัพติศมาให้คุณด้วยพระวิญญาณบริสุทธิ์ พระองค์ก็ทุ่มเทความรักให้คุณจนเต็ม จากหัวจรดเท้า แล้วพระองค์ทุ่มเทให้อีก จนคุณรับไว้ไม่ไหว หัวใจคุณก็ท่วมท้นด้วยความรักของพระองค์ จนพรั่งพรูไปสู่ผู้อื่น คุณจึงต้องแบ่งปันความรักและความสุขที่พระเจ้ามอบให้คุณ เพื่อผู้อื่นจะได้รู้จักพระองค์ และสัมผัสความรักของพระองค์เช่นกัน

พลังคำอธิษฐาน

คุณไม่ต้องได้รับบัพติศมาจากพระวิญญาณบริสุทธิ์เพื่ออธิษฐาน และให้พระเจ้าได้ยิน แต่พระวิญญาณมอบพลัง และนำทางคำอธิษฐานของคุณ โดยส่งกระจายเสียง เพื่อให้ไปถึงที่หมายปลายทางด้วยเสียงดังฟังชัด

คำอธิษฐานของคุณจะมีผลมากขึ้น เพราะถึงแม้คุณจะไม่ทราบว่าควรอธิษฐานเผื่ออะไร หรืออธิษฐานอย่างไร พระวิญญาณบริสุทธิ์ทราบดี พระวิญญาณบริสุทธิ์ทราบแน่ว่าพระเจ้าต้องการบรรลุผลอะไรในสถานการณ์นั้นๆ โดยที่มีผลประโยชน์สูงสุด เมื่อคุณอธิษฐาน พระวิญญาณบริสุทธิ์ก็อธิษฐานผ่านคุณได้จริงๆ เพื่อให้ได้ผลลัพธ์สุดยอด “พระวิญญาณทรงช่วยเราเมื่อเราอ่อนกำลังด้วยเช่นกัน เพราะเราไม่รู้ว่าเราควรจะอธิษฐานขอสิ่งใดอย่างไร แต่พระวิญญาณเองทรงช่วยขอเพื่อเรา ... และพระองค์ผู้ทรงตรวจค้นใจมนุษย์ ก็ทรงทราบความหมายของพระวิญญาณ เพราะว่าพระองค์ทรงอธิษฐานขอเพื่อวิสุทธิชน ตามที่ชอบพระทัยพระเจ้า” (โรม 8:26-27)

พลังเชื่อมสัมพันธ์ให้ใกล้ชิดยิ่งขึ้น

ไม่นานนักก่อนที่พระองค์จะถูกตรึงบนไม้กางเขน และฟื้นคืนชีพ พระเยซูสัญญากับสาวกว่าพระองค์จะส่งผู้ปลอบโยนมาให้เขา คือพระวิญญาณบริสุทธิ์ เพื่อหนุนกำลัง มอบพลัง ชี้แนะนำทางชีวิต และสื่อสัมพันธ์กับพระองค์ในทางวิญญาณ “แต่พระองค์ผู้ปลอบประโลมใจนั้น คือพระวิญญาณบริสุทธิ์ ผู้ซึ่งพระบิดาจะทรงใช้มาในนามของเรา พระองค์นั้นจะทรงสอนท่านทุกสิ่ง และจะให้ท่านระลึกถึงทุกสิ่งที่เราได้กล่าวไว้แก่ท่านแล้ว” (ยอห์น 14:26) ในอีกข้อความหนึ่งพระเยซูอ้างอิงถึงพระวิญญาณบริสุทธิ์ ว่าเป็นพระวิญญาณแห่งความจริง “เรายังมีอีกหลายสิ่งที่จะบอกท่าน แต่เดี๋ยวนี้ท่านยังรับไว้ไม่ได้ เมื่อพระองค์ คือพระวิญญาณแห่งความจริงเสด็จมาแล้ว พระองค์จะนำท่านไปสู่ความจริงทั้งมวล … และพระองค์จะทรงแจ้งให้ท่านรู้ถึงสิ่งเหล่านั้นที่จะเกิดขึ้น” (ยอห์น 16:12-13)

พลังก่อให้เกิดการเปลี่ยนแปลงแง่บวกในชีวิตคุณ

หนังสือการปรับปรุงตัวเอง และความตั้งใจแน่วแน่ ยังไม่เพียงพอหรอก! สิ่งที่จำเป็นจริงๆ เพื่อทำการเปลี่ยนแปลงแง่บวกในชีวิตคุณ คือความช่วยเหลือจากพระเจ้า คุณอาจทำการเปลี่ยนแปลงอย่างผิวเผิน แต่ในการเปลี่ยนแปลงแท้จริงที่ลึกซึ้งและถาวร คุณต้องมีพลังฟื้นฟูจากพระวิญญาณบริสุทธิ์ “พระองค์ได้ทรงช่วยเราให้รอด มิใช่ด้วยการกระทำที่ชอบธรรมของเราเอง แต่พระองค์ทรงพระกรุณา ชำระให้เรามีใจบังเกิดใหม่ และทรงสร้างเราขึ้นมาใหม่โดยพระวิญญาณบริสุทธิ์” (ทิตัส 3:5) การเปลี่ยนแปลงบางอย่างเกิดขึ้นทันที บางสิ่งก็ใช้เวลา แต่ไม่ช้าก็เร็ว เมื่อคุณให้ความร่วมมือ และด้วยพระวิญญาณ พระเจ้าจะทำสิ่งที่คุณทำไม่ได้ คือเปลี่ยนคุณยังไงล่ะ!

พลังที่จะแบ่งปันพระกิตติคุณกับผู้อื่น

ประการสุดท้าย และคงเป็นสิ่งสำคัญที่สุด พระวิญญาณบริสุทธิ์จะมอบพลังอำนาจให้คุณเป็นพยาน เพื่อมอบความรักของพระเจ้า และบอกผู้อื่นเกี่ยวกับพระเยซู หลังพระเยซูฟื้นคืนชีพ พระเยซูกลับไปสอนสาวกเป็นเวลา 40 วัน ถึง “สิ่งที่เกี่ยวเนื่องด้วยอาณาจักรของพระเจ้า” (กิจการ 1:3; 13:29-32; 1 โครินธ์ 15:3-8) ในงานมอบหมายสุดท้าย พระองค์สัญญาว่า “ท่านจะได้รับพระราชทานฤทธิ์เดช เมื่อพระวิญญาณบริสุทธิ์จะเสด็จมาเหนือท่าน และท่านจะเป็นพยานฝ่ายเรา... จนถึงที่สุดปลายแผ่นดินโลก" (กิจการ 1:8) พระองค์มอบหมายงานเดียวกัน ต่อผู้ติดตามของพระองค์ในปัจจุบัน และสัญญาจะมอบพลังเดียวกันจากพระวิญญาณบริสุทธิ์ เพื่อให้บรรลุผลตามนั้น

ถ้าหากคุณรู้สึกเขินอายเมื่อต้องบอกเล่าถึงความเชื่อของคุณกับผู้อื่น คุณจะดีใจเมื่อทราบว่าวัตถุประสงค์หนึ่งของพระวิญญาณบริสุทธิ์ คือการช่วยให้คุณมีความกล้าและกำลังใจ ที่จะบอกผู้อื่นเกี่ยวกับพระองค์และความรักของพระองค์ คุณอาจไม่ใช่เป็นนักเทศน์ผู้มีศรัทธาแรงกล้า คริสเตียนน้อยคนที่เป็นเช่นนั้น แต่พระองค์ช่วยให้คุณบรรลุผลได้พอๆกัน หรือมากกว่า จากการพูดคุยกับผู้อื่นตัวต่อตัว พลังเปลี่ยนแปลงจากพระวิญญาณของพระเจ้าจะช่วยให้คุณฟันฝ่าความอาย และความกังวลว่าผู้อื่นอาจคิดอย่างไร คุณจะได้เข้าถึงผู้อื่นอย่างเต็มที่มากขึ้น และบอกเขาถึงความรักและความรอดของพระเจ้า

สูดหายใจลึกๆ!

ร่างกายคุณต้องเผาผลาญออกซิเจนตลอดเวลาเพื่อให้มีชีวิต เช่นเดียวกับเปลวเทียน นั่นเป็นข้อเท็จจริงในชีวิตตามธรรมชาติ ซึ่งสะท้อนให้เห็นความจริงที่สำคัญทางวิญญาณ ถ้าหากคุณต้องการส่องแสงเจิดจ้าเพื่อพระองค์ (มัทธิว 5:16) คุณก็ต้องเติมพระวิญญาณบริสุทธิ์ตลอดเวลา พระวิญญาณบริสุทธิ์เป็นเหมือนออกซิเจนทางจิตวิญญาณของคุณ เป็นดุจอากาศที่คุณหายใจ เพื่อให้คุณมีชีวิตชีวาทางวิญญาณ

คำภาษาฮีบรูที่ใช้ตลอดพระคัมภีร์เก่า สำหรับคำว่า “วิญญาณ” คือ ruwach ซึ่งมีความหมายว่า “อากาศ” หรือ “หายใจ” และคำภาษากรีก pneuma ซึ่งแปลว่า “วิญญาณ” ในพระคัมภีร์ใหม่ก็มีความหมายเหมือนกัน คุณต้องหายใจพระวิญญาณเข้าไปตลอดเวลา หาไม่แล้วคุณก็จะสิ้นใจในทางวิญญาณ ไฟคุณจะดับในทางวิญญาณ คุณจะหายใจไม่ออก

แค่ทานอาหารยังไม่เพียงพอที่จะมีชีวิต คุณต้องมีอากาศเพื่อเผาผลาญอาหาร ถึงจะมีพลังงาน เช่นเดียวกัน อาหารทางวิญญาณจากพระคำของพระเจ้าอย่างเดียว ยังไม่เพียงพอ คุณต้องมีอากาศ มีออกซิเจนจากพระวิญญาณ เพื่อเผาผลาญและมอบพลังงานทางวิญญาณ อย่างใดอย่างหนึ่งไม่เพียงพอหรอก คุณจะต้องมีทั้งสองอย่าง! -- ดี. บี. บี.

* * *

เปลี่ยนไป!

อัครสาวกเปโตรกลัวมากเมื่อพระเยซูถูกจับ จนเขากล่าวปฏิเสธพระองค์ถึงสามครั้ง แต่หลังจากที่ได้รับการเติมให้เปี่ยมด้วยพระวิญญาณบริสุทธิ์ ทันใดนั้นเปโตรกลายเป็นคนที่อาจหาญและใจกล้า เขาประกาศต่อฝูงชนโดยไม่เกรงกลัว (กิจการ 2) การเปลี่ยนแปลงในตัวเปโตรแสดงว่าสิ่งใดที่บรรลุผล ไม่ใช่เพราะความยิ่งใหญ่ของเขาเอง แต่เป็นพลังอำนาจของพระคริสต์ในตัวเขา “เรามีทรัพย์สมบัตินี้อยู่ในภาชนะดิน เพื่อให้เห็นว่าฤทธิ์เดชอันเลิศนั้นเป็นของพระเจ้า ไม่ได้มาจากตัวเราเอง” (2 โครินธ์ 4:7) -- ดี. บี. บี.

พลังทำหน้าที่ได้ดีขึ้น

ไม่ว่าพระองค์จะมอบหมายให้คุณทำงานอะไร ไม่ว่าหน้าที่หรืองานมอบหมายของคุณจะเป็นอะไร พระวิญญาณบริสุทธิ์จะช่วยให้คุณทำได้ดีขึ้น! ถึงแม้ว่าคุณไม่เคยมีความสามารถตามธรรมชาติสำหรับงานดังกล่าว หรือคุณขาดประสบการณ์ในงานด้านนั้น ถ้าหากพระองค์อยากให้คุณทำบางสิ่ง พระวิญญาณบริสุทธิ์จะมอบพลัง และดำเนินงานผ่านคุณ จนเสร็จลุล่วง บางครั้งก็เรียกพลังนี้ว่าการเจิมของพระเจ้า ตามที่ผู้พยากรณ์ในพระคัมภีร์เก่าเจิมกษัตริย์ ปุโรหิต และคนอื่นๆด้วยน้ำมัน เพื่อเป็นสัญลักษณ์ว่าเขาได้รับการเลือกจากพระเจ้า

พระวิญญาณบริสุทธิ์จะช่วยคุณให้ทำงานฝ่ายโลกย์ได้ดีขึ้นด้วย รวมทั้งสื่อสัมพันธ์กับเพื่อนร่วมงานและมิตรสหาย กับทุกสิ่งในชีวิตประจำวัน เมื่อคุณหัด “ดำเนินชีวิตตามพระวิญญาณ” (กาลาเทีย 5:25)

ใครมีคุณสมบัติ?

ถ้าหากคุณรับพระเยซูไว้เป็นพระผู้ช่วยให้รอด คุณก็ขอรับบัพติศมาจากพระวิญญาณบริสุทธิ์ได้!

ก่อนสมัยพระคริสต์ พระเจ้ามอบพระวิญญาณบริสุทธิ์ให้เฉพาะผู้พยากรณ์ กษัตริย์ และผู้นำบางคน ผู้ที่จำเป็นต้องมี เพื่อให้บรรลุผลในงานมอบหมายพิเศษของเขา แต่ปัจจุบันพระวิญญาณบริสุทธิ์มีไว้สำหรับผู้มีความเชื่อทุกคน “ต่อมาภายหลังจะเป็นอย่างนี้ [หลังจากพระเยซูมาแล้ว] คือเราจะเทพระวิญญาณของเรามาเหนือเนื้อหนังทั้งปวง …ในกาลครั้งนั้นเราจะเทพระวิญญาณของเรามาเหนือกระทั่งคนใช้ชายหญิง” (โยเอล 2:28-29)

นับตั้งแต่วันเพ็นเทคสเต เมื่อผู้ติดตามรุ่นแรกของพระองค์ได้รับพระวิญญาณบริสุทธิ์จนเปี่ยมล้น พระองค์ได้เปิดโอกาสให้คริสเตียนทุกคนมีสื่อเชื่อมโยงและความสัมพันธ์ส่วนตัวกับพระวิญญาณบริสุทธิ์ได้ ตอนนี้คริสเตียนทุกคนรับความช่วยเหลือและการดูแลเพิ่มเติมจากพระเจ้าได้พร้อมๆกัน ผ่านการสื่อสารและพลังของพระวิญญาณบริสุทธิ์

ฉันจะรู้ได้อย่างไรว่าฉันมีพลังนั้น?

คุณจะทราบได้อย่างไร เมื่อคุณได้รับการเติมเต็มด้วยพระวิญญาณบริสุทธิ์? ง่ายมาก! คุณมีแล้ว ถ้าคุณขอ พระเยซูกล่าวว่า “เพราะว่าทุกคนที่ขอก็จะได้ ทุกคนที่แสวงหาก็จะพบ และทุกคนที่เคาะก็จะเปิดให้เขา เพราะฉะนั้น ถ้าท่าน... ยังรู้จักให้ของดีแก่บุตรของตน ยิ่งกว่านั้นสักเท่าใด พระบิดาของท่านผู้ทรงสถิตในสวรรค์ จะทรงประทานพระวิญญาณบริสุทธิ์แก่ผู้ที่ขอต่อพระองค์!" (ลูกา 11:10,13)

บางครั้งเมื่อผู้คนอธิษฐานขอรับพระวิญญาณบริสุทธิ์ เขาไม่รู้สึกแตกต่างอะไร ตามประสาทสัมผัสธรรมดา หรือไม่มีหลักฐานบ่งบอกด้วยภาพสะท้อนเหนือธรรมชาติทันใดนั้นเลย แล้วเขาก็ผิดหวัง แต่ไม่สำคัญหรอกว่าคุณรู้สึกมีพระวิญญาณบริสุทธิ์สถิตอยู่ด้วย และพลังอำนาจหรือไม่ คุณมีเพราะพระเยซูสัญญาไว้กับคุณ

เช่นเดียวกับความรอด คุณทราบได้อย่างไรว่าคุณมีความรอด? ไม่ใช่เพราะสิ่งที่คุณรู้สึกตอนที่คุณอธิษฐาน ไม่ใช่เพราะศรัทธาในความรู้สึกหรือประสบการณ์ใดๆ แต่เป็นเพราะศรัทธาในพระคำของพระเจ้า คำสัญญาที่พระเจ้าให้ไว้กับคุณ!

“เมื่อเติมเต็มแล้ว ก็เต็มเปี่ยมเสมอไป” ใช่ไหม?

การรับบัพติศมาหรือการเติมเต็มด้วยพระวิญญาณบริสุทธิ์ เป็นประสบการณ์ครั้งเดียว เช่นเดียวกับความรอด เมื่อคุณได้รับบัพติศมาจากพระวิญญาณ คุณรับบัพติศมาแล้ว คุณมีประสบการณ์เฉพาะดังกล่าว แต่หลังจากนั้น คุณจะมีพระวิญญาณบริสุทธิ์เต็มแค่ไหน ก็ขึ้นอยู่กับความเชื่อฟังและความยินยอมอ่อนน้อมของคุณ คุณพยายามค้นหาและติดตามความประสงค์ของพระองค์แค่ไหน โดยทำตามที่พระองค์ต้องการ และเป็นตามที่พระองค์อยากให้เป็นหรือไม่? ถ้าเช่นนั้น คุณจะมีพระวิญญาณบริสุทธิ์และพลังของพระองค์อย่างล้นเหลือ แต่ถ้าหากคุณจงใจทำตามใจตัวเอง หรือพอใจที่จะทำอะไรโดยไม่ต้องรับความช่วยเหลือจากพระเจ้า คุณจะพบว่ามีพระวิญญาณอยู่น้อยจริงๆ! พระองค์ไม่อาจเติมให้คุณเต็มเปี่ยม หากคุณไม่มีที่ว่างให้พระวิญญาณ เพราะคุณเต็มไปด้วยตัวเอง พระองค์ไม่อาจเติมเต็มเช่นกัน ถ้าคุณไม่อยู่นิ่งๆ นานพอให้พระองค์เติม คุณต้องใช้เวลากับพระองค์ในการอธิษฐานหรืออ่านพระคำของพระองค์

คุณรับการเติมด้วยพระวิญญาณบริสุทธิ์ได้ทุกวัน และควรจะทำเช่นนั้น คุณรับการเติมเต็มด้วยพระวิญญาณได้ทุกเมื่อ เพียงเชื่อมโยงกับพลัง ด้วยการทำตามสิ่งที่คุณเชื่อว่าพระองค์ต้องการ โดยใกล้ชิดพระองค์ในการอธิษฐาน สรรเสริญพระองค์ อ่านพระคำของพระองค์ หรือขอรับการเติมด้วยพระวิญญาณบริสุทธิ์อีก ถ้าหากคุณทำเท่าที่ทำได้ เพื่อใกล้ชิดพระองค์ พระองค์ก็จะช่วยให้คุณเต็มเปี่ยมด้วยพระวิญญาณต่อไป

ดียิ่งกว่าได้อยู่ที่นั่น

ตราบใดที่พระเยซูอยู่กับสาวกในร่างมนุษย์ เขาก็ทราบว่าพระองค์รักเขา และเขาก็รักพระองค์ เขาชอบอยู่กับพระองค์ และได้ยินเสียงปลอบโยนของพระองค์ แต่ตอนนั้นเขายังไม่รู้จักพระองค์จริงๆ เท่าที่เขาจะรู้จักพระองค์ในวิญญาณภายหลัง แล้วเมื่อคำสัญญาเกี่ยวกับพระวิญญาณบริสุทธิ์ เป็นไปตามนั้นในวันเพ็นเทคสเต เมื่อไม่มีพระองค์อยู่ด้วยในร่างมนุษย์ เหล่าสาวกก็พบว่าพระวิญญาณของพระองค์สถิตอยู่กับเขา ด้วยพลังที่ยิ่งใหญ่กว่าเดิม ไม่ใช่เพียงอยู่กับเขา แต่อยู่ในตัวเขา!

เช่นเดียวกับสาวกรุ่นแรก ถ้าหากคุณได้รับการเติมให้เต็มเปี่ยมด้วยพระวิญญาณบริสุทธิ์ คุณก็ใกล้ชิดพระเยซูได้มากขึ้น และเข้าใจความจริงของพระองค์ได้ดีกว่าตอนที่เขามีพระองค์อยู่ด้วยในทางกาย และเฝ้าดูพระองค์ทำมหัศจรรย์ เพราะคุณมีพลังอำนาจและพระวิญญาณของพระองค์อยู่ในตัวคุณ! -- ดี. บี. บี.

* * *

น้ำมันจากพระวิญญาณบริสุทธิ์

แทบไม่มีเครื่องจักรอะไรในโลกที่ปฏิบัติงานได้ดี โดยไม่มีน้ำมันหรือสารหล่อลื่น เมื่อมีส่วนประกอบที่ถูกัน ก็เกิดการเสียดสี การเสียดสีก่อให้เกิดความร้อน ความร้อนก่อให้เกิดไฟ และไฟทำให้เครื่องใช้เผาไหม้เป็นบางส่วน แต่การหยอดน้ำมันในส่วนที่ส่งเสียงเอี๊ยดๆ ก็ทำให้ส่วนนั้นทำงานอย่างเงียบๆและราบรื่น โดยไม่ส่งเสียงอีกเลย!

วิญญาณของเราก็เช่นเดียวกับเครื่องจักร ต้องมีการดูแลและหยอดน้ำมัน ถ้าหากไม่มีน้ำมันจากพระวิญญาณบริสุทธิ์ เราก็จะขึ้นสนิมและเสีย หรือร้อนเกินไปเพราะการเสียดสี ถ้าหากไม่มีการดูแล และรับการหล่อลื่นอย่างถูกต้อง ก็จะไม่มีการเคลื่อนไหวที่เป็นประโยชน์ใดๆ แล้วเราก็คงเหมาะกับกองขยะของพระเจ้าเท่านั้น

แต่ขอบคุณพระเจ้า น้ำมันจากพระวิญญาณหล่อลื่นทุกอย่าง ไม่ว่าจะเป็นหัวคิดของเรา หัวใจ จิตวิญญาณ ลิ้น แม้แต่เท้าของเรา เราจะได้ไปประกาศพระกิตติคุณ พระองค์เพียงเทพระวิญญาณบริสุทธิ์ลงมา เติมเราจากหัวจรดเท้า และเทจนทั่วทุกส่วน! -- ดี. บี. บี.

* * *

พระวิญญาณบริสุทธิ์คือผู้ปลอบโยน!

พระวิญญาณรักของพระเจ้าคอยปลอบโยนเรา เช่นเดียวกับมารดา ผู้อ่อนโยนและนุ่มนวลกับทารกน้อย พระวิญญาณบริสุทธิ์คอยดูแลลูกของพระเจ้าแต่ละคน พระองค์คอยท่า ปลอบโยน ดูแล และทะนุถนอม พระวิญญาณรักเรา และปลอบใจเราจากความทุกข์ร้อน ช่วยให้คลายความกลัว คอยเช็ดน้ำตาให้เรา ขจัดความกังวล และกล่อมเราด้วยความรัก! -- ดี. บี. บี.

พรสวรรค์จากพระวิญญาณ

นอกเหนือจากพลังในการเป็นพยาน มีความรักให้ผู้อื่นมากขึ้น และมีความเข้าใจพระคำของพระเจ้ามากขึ้น เรายังรับสิ่งที่พระคัมภีร์เรียกว่า “ของประทานจากพระวิญญาณ” ผ่านพระวิญญาณบริสุทธิ์ได้ อัครสาวกเปาโลเขียนไว้ว่า “ของประทานนั้นมีต่างๆกัน แต่มีพระวิญญาณ[บริสุทธิ์]องค์เดียว งานรับใช้มีต่างๆกัน แต่มีองค์พระผู้เป็นเจ้าองค์เดียว กิจกรรมมีต่างๆกัน แต่มีพระเจ้าองค์เดียวที่ทรงกระทำสารพัดในทุกคน การสำแดงของพระวิญญาณนั้นมีแก่ทุกคนเพื่อประโยชน์ร่วมกัน ด้วยพระวิญญาณทรงโปรดประทานให้คนหนึ่งมีถ้อยคำประกอบด้วยสติปัญญา และให้อีกคนหนึ่งมีถ้อยคำอันประกอบด้วยความรู้ แต่เป็นโดยพระวิญญาณองค์เดียวกัน และให้อีกคนหนึ่งมีความเชื่อ แต่เป็นโดยพระวิญญาณองค์เดียวกัน และให้อีกคนหนึ่งมีความสามารถรักษาคนป่วยได้ แต่เป็นโดยพระวิญญาณองค์เดียวกัน และให้อีกคนหนึ่งทำการอัศจรรย์ต่างๆ และให้อีกคนหนึ่งพยากรณ์ได้ และให้อีกคนหนึ่งรู้จักสังเกตวิญญาณต่างๆ และให้อีกคนหนึ่งพูดภาษาต่างๆ และให้อีกคนหนึ่งแปลภาษานั้นๆได้ สิ่งสารพัดเหล่านี้ พระวิญญาณองค์เดียวกันทรงบันดาลและประทานแก่แต่ละคน ตามชอบพระทัยพระองค์” (1 โครินธ์ 12:4-11)

พรสวรรค์ที่มองไม่เห็น ได้แก่ สติปัญญา ความรู้ และวิจารณญาณ

พรสวรรค์ที่เป็นสติปัญญาพิเศษ ซึ่งอัครสาวกเปาโลเอ่ยถึงนี้คืออะไร? คือการรู้จักพิจารณาเรื่องต่างๆอย่างถูกต้อง โดยนำพระคำของพระเจ้ามาปรับใช้ ซึ่งเป็นแหล่งสติปัญญาแท้จริง คือการรู้จักใช้ความรู้จากพระเจ้า

พรสวรรค์ด้านความรู้นั้นยิ่งกว่าแค่ความรู้ในสมอง เป็นการเล็งเห็นแวบหนึ่ง ถึงความคิดจิตใจของพระเจ้า คุณทราบสิ่งที่คุณคงไม่ทราบโดยวิธีอื่น เพราะพระเจ้าสำแดงให้คุณเห็นผ่านพระวิญญาณ วิจารณญาณคือ “การหยั่งรู้อันเฉียบแหลม หรือการตัดสิน” ในที่นี้คือความสามารถเฉพาะในการหยั่งรู้เจตนาและทรรศนะเบื้องหลังสิ่งที่ผู้อื่นทำหรือพูด

พรสวรรค์สามประการจากพระวิญญาณนี้ มองไม่เห็นเป็นส่วนใหญ่ เราไม่อาจสังเกตได้ด้วยประสาทสัมผัสทั้งห้า แต่ก่อให้เกิดความแตกต่างในสื่อสัมพันธ์ที่คุณมีกับผู้อื่น และการที่คุณรับมือกับปัญหา! “แต่ปัญญาจากเบื้องบนนั้นบริสุทธิ์เป็นประการแรก แล้วจึงเป็นความสงบสุข สุภาพและว่าง่าย เปี่ยมด้วยความเมตตาและผลอันดี ไม่มีความลำเอียง ไม่หน้าซื่อใจคด” (ยากอบ 3:17)

พรสวรรค์ที่ไม่มีอะไรหยุดยั้งได้ คือความศรัทธา

พระเยซูตรัสตอบผู้ติดตามของพระองค์ว่า "ถ้าท่านมีความเชื่อเท่าเมล็ดพันธุ์ผักกาดเมล็ดหนึ่ง ท่านจะสั่งภูเขานี้ว่า `จงเลื่อนจากที่นี่ไปที่โน่น' มันก็จะเลื่อนไป และไม่มีสิ่งใดที่เป็นไปไม่ได้สำหรับท่าน (มัทธิว 17:20)

ลูกของพระเจ้าที่บังเกิดใหม่ทุกคนได้รับศรัทธาส่วนหนึ่ง และศรัทธาของคริสเตียนก็เพิ่มพูนขึ้นทีละเล็กทีละน้อย ทุกครั้งที่เขาอ่าน ซึมซับ และปฏิบัติตามพระคำของพระเจ้า แต่การมีศรัทธายิ่งใหญ่เป็นพิเศษสำหรับบางสิ่ง คือพรสวรรค์จากพระวิญญาณบริสุทธิ์

ตัวอย่างเช่น จอร์จ มูเลอร์ (ค.ศ.1805-1895) เขามีศรัทธายิ่งใหญ่ให้พระเจ้าจัดหาเงินสำหรับงานที่เขาทำเพื่อพระองค์ มูเลอร์ก่อตั้งสถานเลี้ยงเด็กกำพร้าห้าแห่งในบริสโตลที่อังกฤษ ในชั่วชีวิตเขา เขาดูแลเอาใจใส่เด็กเกือบหนึ่งหมื่นคน ด้วยเงินจำนวนหลายล้านดอลล่าร์ เมื่อเทียบกับค่าเงินในปัจจุบัน ล้วนเป็นเงินที่รับบริจาค ซึ่งเป็นคำตอบต่อคำอธิษฐานของเขา นั่นคือพรสวรรค์ด้านความศรัทธาที่เกิดผล!

มีคนธรรมดาอีกหลายคนที่ได้รับพรสวรรค์ด้านความศรัทธา และได้ทำสิ่งที่ยิ่งใหญ่เพื่อพระเจ้า โดยกลายเป็นมิชชันนารี หรือเปลี่ยนโลกในส่วนที่เขาอยู่

พรสวรรค์ที่ช่วยฟื้นฟู คือการรักษา

"คนเป็นอันมากตามพระองค์ไป พระองค์ทรงรักษาเขาให้หายโรคสิ้นทุกคน" รวมไปถึงหลายคนที่แพทย์ในสมัยพระองค์หรือสมัยของเรารักษาไม่ได้ (มัทธิว 12:15) เมื่อพระองค์สัมผัสเขา คนง่อยก็เดินได้ คนหูหนวกก็ได้ยิน คนตาบอดก็มองเห็น คนโรคเรื้อนและคนบ้า ก็หายเป็นปกติทันที

น่าทึ่งยิ่งกว่านั้นอีก พระเยซูสัญญาต่อผู้ติดตามของพระองค์ว่าจะมีพลังทำเช่นเดียวกันได้ “มีคนเชื่อที่ไหน หมายสำคัญเหล่านี้จะบังเกิดขึ้นที่นั้น คือ... โดยนามของเรา เขาจะวางมือบนคนไข้คนป่วย แล้วคนเหล่านั้นจะหายโรค" (มาระโก 16:17,18) “การอธิษฐานด้วยความเชื่อจะช่วยให้ผู้ป่วยรอดชีวิต และองค์พระผู้เป็นเจ้าจะทรงโปรดให้เขาหายโรค” ฉะนั้น “จงอธิษฐานเพื่อกันและกัน เพื่อท่านทั้งหลายจะได้หายโรค คำอธิษฐานด้วยใจร้อนรนอย่างเอาจริงเอาจังของผู้ชอบธรรมนั้นมีพลังมาก ทำให้เกิดผล” (ยากอบ 5:15-16)

พระคำของพระเจ้าคือรากฐานความศรัทธา!

เช่นเดียวกับที่อาคารดีๆ ปราศจากรากฐานที่ดีไม่ได้ฉันใด ก็ไม่มีศรัทธาถ้าปราศจากพระคำฉันนั้น เพราะศรัทธาในพระเจ้าก่อร่างสร้างขึ้นบนพระคำ! ดังนั้นถ้าคุณรู้สึกว่าอ่อนศรัทธา ก็มีทางแก้ง่ายๆ พระคำของพระเจ้าจะช่วยเพิ่มพูนศรัทธาให้คุณ

ศรัทธาเพิ่มพูน และมาจากการรับฟังพระคำของพระเจ้า (โรม 10:17) เมื่อคุณอ่านและศึกษาพระคำอย่างสัตย์ซื่อ เมื่อคุณตรึกตรอง และท่องจำด้วย ทุกถ้อยคำจะดลใจ เสริมสร้างพละกำลัง และเพิ่มพูนศรัทธาให้คุณ เติมความคิดจิตใจของคุณด้วยข้อคิดในแง่บวก ให้กำลังใจ เสริมสร้างพละกำลังและศรัทธา จากพระคำของพระองค์ ไม่ช้าไม่นานคุณจะทึ่งใจในศรัทธาที่คุณมี คือศรัทธาแท้จริง ประเภทที่ทนการทดสอบใดๆได้ ศรัทธาประเภทที่ทำมหัศจรรย์ และคงทนยั่งยืน ก่อร่างสร้างบนรากฐานมั่นคง ดุจศิลาจากความจริงของพระองค์! -- ดี. บี. บี.

* * *

ศรัทธาไม่ใช่ผลสำเร็จ ศรัทธาคือพรสวรรค์ ทว่าได้มาจากการรับฟังและศึกษาพระคำเท่านั้น -- มาร์ติน ลูเธ่อร์

*

“พระเยซูคริสต์ยังทรงเหมือนเดิม ในเวลาวานนี้ และเวลาวันนี้ และต่อๆไปเป็นนิจกาล” (ฮีบรู 13:8) คำสัญญานั้นก็เช่นกัน! พระเยซูสามารถเยียวยารักษาร่างกายที่เจ็บป่วยวันนี้ เช่นเดียวกับสมัยที่พระองค์ทำหน้าที่การงานอยู่บนโลก ถ้าคุณมีพระเยซู พรสวรรค์แสนวิเศษนี้ก็มีไว้ให้คุณ

พรสวรรค์ที่ดึงดูดใจ คือความมหัศจรรย์

คำภาษาอังกฤษ “miracle” (ความมหัศจรรย์) มาจากภาษาลาติน mirari คืออัศจรรย์ใจ ความมหัศจรรย์ดึงดูดความสนใจของผู้คน ช่วงที่พระเยซูปฏิบัติงานในโลก พระองค์กระทำมหัศจรรย์มากมาย ซึ่งดึงดูดความสนใจของฝูงชนเสมอๆ ซึ่งพระองค์มอบความจริงทางวิญญาณที่สำคัญบางอย่างให้ ความมหัศจรรย์ไม่ใช่เหตุการณ์หลัก ทว่าพระคำที่พระองค์บอกกล่าวต่างหาก ความมหัศจรรย์ให้ประโยชน์ต่อบางคน ทว่า “คำสอน” ให้ประโยชน์ต่อทุกคนที่รับฟัง และคนหลายล้านนับแต่นั้นมา

พระเยซูทำเช่นเดียวกัน ผ่านผู้ติดตามรุ่นแรกของพระเองค์ ตัวอย่างเช่น มหัศจรรย์ที่พระเยซูกระทำผ่านเปโตรและโยฮัน ซึ่งมีบันทึกไว้ในบทที่สามของหนังสือกิจการ “เงินและทองข้าพเจ้าไม่มี” เปโตรบอกขอทานง่อยที่ประตูวิหาร “แต่ที่ข้าพเจ้ามีอยู่ข้าพเจ้าจะให้ท่าน คือในพระนามแห่งพระเยซูคริสต์ชาวนาซาเร็ธ จงลุกขึ้นเดินไปเถิด" แล้วเปโตรก็ดึงชายง่อยให้ลุกขึ้น แล้วเขาก็หายเป็นปกติทันที และเริ่ม “เดิน กระโดดโลดเต้น และสรรเสริญพระเจ้า” เพราะคนง่อยผู้นี้นั่งอยู่ที่หน้าวิหารทุกวัน ทุกคนในเมืองรู้จักเขาดี และรู้ว่าเขาเป็นง่อยมาแต่กำเนิด หลังจากมหัศจรรย์ครั้งนี้ คนฝูงใหญ่มาชุมนุมกัน และเปโตร “ประกาศต่อเขาถึงเรื่องพระเยซู” ยังผลให้มีคนกว่า 5,000 คน กลายเป็นคริสเตียนในวันนั้น (กิจการบทที่ 3 ทั้งบท; 4:1-4)

อีกตัวอย่างหนึ่งเป็นการที่พระองค์ใช้ความมหัศจรรย์ เพื่อจูงใจให้ใครคนหนึ่งเชื่อในพลังอำนาจของพระเจ้า และนำเขาให้หันมาเชื่อในพระองค์ คือ เมื่อผู้ว่าราชการชาวโรมันประจำไซปรัส เรียกอัครสาวกเปาโลมา เพื่อรับฟังเขาเกี่ยวกับหลักความเชื่อคริสเตียน เมื่อผู้ช่วยคนหนึ่งของผู้ว่าราชการซึ่งเป็นพ่อมด ชื่อเอลีมาส พยายามชักจูงให้ผู้ว่าราชการหันมาต่อต้านเปาโล พระคัมภีร์กล่าวว่า “เปาโลประกอบด้วยพระวิญญาณบริสุทธิ์เขม้นดูเอลีมาส และพูดว่า ‘โอ เจ้าเป็นคนเต็มไปด้วยอุบายและใจร้ายทุกอย่าง ลูกของพญามาร เป็นศัตรูต่อบรรดาความชอบธรรม เจ้าจะไม่หยุดพยายามทำทางตรงขององค์พระผู้เป็นเจ้าให้เขวไปหรือ ดูเถิด บัดนี้พระหัตถ์ขององค์พระผู้เป็นเจ้าก็อยู่บนเจ้า เจ้าจะเป็นคนตาบอดไม่เห็นดวงอาทิตย์จนถึงเวลากำหนด’ ทันใดนั้นความมืดมัวก็บังเกิดแก่เอลีมาส เอลีมาสจึงคลำหาคนให้จูงมือไป ครั้นผู้ว่าราชการเมืองได้เห็นเหตุการณ์ที่เกิดขึ้นนั้น จึงเชื่อถือ และอัศจรรย์ใจด้วยพระดำรัสสอนขององค์พระผู้เป็นเจ้า” (กิจการ 13:9-12)

พระเยซูยังคงกระทำมหัศจรรย์ให้ โดยผ่านผู้ติดตามของพระองค์ในปัจจุบัน อันที่จริงแล้วพระองค์สัญญาไว้ว่า “ผู้ที่เชื่อในเราจะกระทำกิจการซึ่งเราได้กระทำด้วย และเขาจะกระทำกิจการที่ยิ่งใหญ่กว่านั้นอีก เพราะว่าเราจะไปถึงพระบิดาของเรา” (ยอห์น 14:12)

พรสวรรค์ที่ชี้แนะนำทาง คือคำพยากรณ์

พรสวรรค์ด้านคำพยากรณ์ช่วยให้คริสเตียนสามารถรับข่าวสารโดยตรงจากพระองค์ ซึ่งพระองค์มอบความรัก กำลังใจ การปลอบโยน คำแนะนำและคำปรึกษาที่ปัจจุบันทันกาล โดยออกแบบไว้สำหรับรายบุคคล สถานการณ์ หรือความจำเป็นเฉพาะ คำพยากรณ์ส่วนใหญ่มาในรูปแบบข่าวสาร “เป็นเสียง” ซึ่งรายบุคคล “ได้ยิน” ในความนึกคิดของเขา แล้วมอบต่อหรือบันทึกไว้ บางครั้งข่าวสารที่เป็นคำพยากรณ์มาในรูปอื่นๆ หรือนิมิตโดยตรง อย่างไรก็ตาม ความฝันที่เป็นนิมิตและมโนภาพ ซึ่งพระวิญญาณบริสุทธิ์ช่วยบุคคลนั้นตีความหมาย

พรสวรรค์ด้านคำพยากรณ์คงสำคัญที่สุดในบรรดาพรสวรรค์ทั้งสิ้นจากพระวิญญาณ เพราะมีประโยชน์มากมายในแง่ปฏิบัติ ซึ่งบรรลุผลดีที่ยิ่งใหญ่และยั่งยืน “จงปรารถนาของประทานฝ่ายจิตวิญญาณ” อัครสาวกเปาโลแนะนำ “เฉพาะอย่างยิ่งการพยากรณ์” (1 โครินธ์ 14:1) ซึ่งไม่เพียงแต่ช่วยให้คริสเตียนสามารถได้รับมุมมองของพระองค์ ในสถานการณ์นั้นๆ และรับสติปัญญาจากเบื้องบนของพระองค์ เมื่อแสวงหาทางแก้ต่อปัญหาของเขา ทว่ายังเสริมพรสวรรค์อื่นๆจากพระวิญญาณ โดยเฉพาะพรสวรรค์ด้านความศรัทธา “ศรัทธามาจากการรับฟังพระคำของพระเจ้า” (โรม 10:17) นี่ปรับใช้ไม่ใช่เฉพาะพระคำที่บันทึกไว้ คือพระคัมภีร์ ทว่าพระคำที่พระองค์มอบให้ทุกวันนี้ด้วย คุณใช้พรสวรรค์ด้านคำพยากรณ์เป็นส่วนตัว หรือใช้ร่วมกับผู้อื่นก็ได้

มีคำสัญญาพิเศษสำหรับพรสวรรค์นี้ด้วย “ต่อมาภายหลังจะเป็นอย่างนี้ [หลังจากที่พระมาซีฮา คือพระเยซู มาแล้ว] เราจะเทพระวิญญาณของเรามาเหนือเนื้อหนังทั้งปวง บุตรชายบุตรสาวของเจ้าทั้งหลายจะพยากรณ์” (โยเอล 2:28) ภายใต้แผนการในพระคัมภีร์เก่า พระเจ้ากล่าวโดยตรงกับผู้นำและโฆษกที่พระองค์เลือกสรรไม่กี่คน แต่นับจากสมัยพระเยซู พรสวรรค์แสนวิเศษนี้มีไว้สำหรับลูกๆทุกคนของพระองค์ รวมทั้งคุณด้วย!

(สำหรับคำอธิบายโดยละเอียดเกี่ยวกับพรสวรรค์ด้านคำพยากรณ์ ว่าคุณจะรับไว้ได้อย่างไร นำมาใช้อย่างไร และทำอะไรเพื่อคุณได้บ้าง ขอให้อ่านหนังสือเรื่อง รับฟังจากสวรรค์)

พระเยซูกล่าวทุกเมื่อ ทุกหนทุกแห่ง ถ้าคุณเชื่อ!

*

การรับฟังจากพระองค์คือการหล่อเลี้ยงทางวิญญาณ

*

พลังมีอยู่เสมอ ข่าวสารก็ส่งกระจายเสียงตลอดเวลา พระวิญญาณของพระเจ้าเป็นดุจสถานีกระจายเสียง ที่ส่งกระจายเสียงตลอดเวลา คุณเพียงเปิดสวิทช์ และปรับคลื่นให้ตรง คุณต้องสร้างสูญญากาศ และอ้าปากรับไว้ ด้วยความจริงใจ แล้วพระองค์จะเติมให้! -- ดี. บี. บี.

พรสวรรค์ที่ยกชูจิตใจ คือการพูดภาษาต่างๆ

พรสวรรค์ด้านการพูดภาษาต่างๆ คือการสามารถพูดภาษาที่ไม่ได้เรียนมา ภาษาใดภาษาหนึ่งหรือมากกว่านั้น อัครสาวกเปาโลอ้างอิงว่าเป็น “ภาษามนุษย์และภาษาทูตสวรรค์” (1 โครินธ์ 13:1) บางครั้งก็เป็นภาษาในโลก คือภาษามนุษย์ เช่นในวันเพ็นเทคสเต เมื่ออัครสาวกและผู้ติดตามใกล้ชิดที่สุดของพระเยซูบางคน ได้รับการเติมให้เปี่ยมด้วยพระวิญญาณบริสุทธิ์ และประกาศต่อฝูงชนชาวต่างชาติ เป็นภาษาต่างๆ ซึ่งเขาไม่เคยเรียนมา (กิจการ 2:1-11) อย่างไรก็ตาม บ่อยครั้งภาษาเหล่านี้เป็นภาษาสวรรค์ ภาษาทูตสวรรค์ ซึ่งฟังดูไม่เข้าใจต่อผู้กล่าวหรือใครอื่น นอกจากผ่านพรสวรรค์ด้านการตีความหมาย

ภาษาต่างๆเป็นไปเพื่อมอบกำลังใจ แรงบันดาลใจ และผลประโยชน์ของคุณเอง แม้แต่เมื่อคุณไม่เข้าใจถ้อยคำที่ออกมาจากปากคุณเอง การพูดภาษาต่างๆน่าตื่นเต้น และยกชูวิญญาณของคุณ (1 โครินธ์ 14:4)

การพูดภาษาต่างๆเป็นวิธีอธิษฐานและสรรเสริญพระองค์ที่แสนวิเศษ คุณเคยอยากอธิษฐาน แต่รู้สึกไม่รู้ว่าจะพูดอะไร? พระวิญญาณบริสุทธิ์รู้ว่าคุณต้องการอะไร และควรจะอธิษฐานสำหรับอะไร แล้วพระวิญญาณจะอธิษฐานแทนคุณ “พระวิญญาณทรงช่วยเราเมื่อเราอ่อนกำลังด้วยเช่นกัน เพราะเราไม่รู้ว่าเราควรจะอธิษฐานขอสิ่งใดอย่างไร แต่พระวิญญาณเองทรงช่วยขอเพื่อเรา” (โรม 8:26) ราวกับว่าพระวิญญาณบริสุทธิ์ควบคุมลิ้นของคุณ และพูดผ่านคุณ!

การสามารถพูดภาษาที่คุณไม่เคยเรียน เป็นมหัศจรรย์ที่เด่นชัด ทว่าเป็นพรสวรรค์ธรรมดาที่สุดอย่างหนึ่งจากพระวิญญาณ ถ้าคุณยังไม่เคยได้รับพรสวรรค์ที่น่าทึ่งดังกล่าวจากพระวิญญาณ ก็มีพร้อมสรรพไว้ให้คุณแล้ว!

พรสวรรค์ด้านการเผยความ คือการตีความหมายภาษาต่างๆ

บางครั้งภาษาต่างๆมีจุดมุ่งหมายให้พระองค์เข้าใจเพียงผู้เดียว แต่ในกรณีอื่นๆก็ถ่ายทอดข้อความที่พระองค์อยากให้คุณและผู้อื่นเข้าใจ และได้รับประโยชน์ การที่จะรับผลประโยชน์นั้น คุณหรือผู้อื่นที่อยู่ด้วย ต้องสามารถตีความหมายข่าวสารได้ พระองค์ทราบว่าข้อความในภาษานั้นมีความหมายอย่างไร พระองค์จะมอบการตีความหมายให้ ถ้าคุณขอพระองค์ และถ้าเป็นสิ่งที่คุณควรจะเข้าใจ

พรสวรรค์ด้านการตีความหมายภาษาต่างๆ ก็เหมือนพรสวรรค์ด้านคำพยากรณ์นั่นแหละ ข้อแตกต่างอย่างเดียวก็คือ ข่าวสารมาจากพระองค์เป็นภาษาที่ไม่คุ้นเคยมาก่อน บางครั้งการตีความหมายที่ได้รับ ก็คล้ายๆกับการพูดไปแปลไป ทีละวลี บางครั้งการตีความหมายจะมาทั้งหมดเลย ภายหลังข่าวสารในภาษาต่างๆ ภาษาต่างๆและการตีความหมายเป็นวิธีรับฟังจากพระองค์ที่ยกชูจิตใจอย่างแสนวิเศษ

คำถามคำตอบเรื่องพรสวรรค์จากพระวิญญาณ

พรสวรรค์จากพระวิญญาณมีไว้ให้ขอ หรือว่าพระองค์ตัดสินใจว่าใครจะได้รับพรสวรรค์ใด และเมื่อไร?

เชื่อหรือไม่ล่ะ คำตอบคือทั้งสองอย่าง บางครั้งพระองค์จะมอบพรสวรรค์บางอย่างให้บางคน โดยที่เขาไม่ได้ขอเป็นพิเศษ อย่างไรก็ตาม บ่อยครั้งพระองค์จะมอบให้เพื่อตอบคำขอของเรา อัครสาวกเปาโลอธิบายว่า “สิ่งสารพัดเหล่านี้ [พรสวรรค์ทางวิญญาณ] พระวิญญาณองค์เดียวกันทรงบันดาลและประทานแก่แต่ละคน ตามชอบพระทัยพระองค์” (1 โครินธ์ 12:11) แต่ท่านเปาโลกล่าวเตือนเราไว้ด้วยว่า “ท่านจงกระตือรือร้นอย่างจริงจัง ในบรรดาของประทานอันดีที่สุด” (1 โครินธ์ 12:31) ทำไมท่านจึงบอกให้เราปรารถนา ถ้าไม่ได้มีไว้เพื่อเรา?

พระองค์ทราบว่าพรสวรรค์ใดจากพระวิญญาณ จะส่งผลดีต่อคุณและคนรอบข้างมากที่สุด แต่พระองค์สัญญาไว้ด้วยว่าถ้าคุณชื่นชมยินดีในพระองค์ พระองค์จะมอบให้ตามที่ใจปรารถนา (เพลงสดุดี 37:4) ถ้าคุณขอ พระองค์จะมอบให้ ตามที่คุณมีศรัทธา (มัทธิว 7:7; 9:29) เมื่อคุณมีใจปรารถนาที่จะทำให้พระองค์พอใจ และใช้พรสวรรค์เพื่อสง่าราศีของพระองค์ พระองค์คือผู้ที่มอบความปรารถนาเช่นนี้ให้ ความประสงค์ของคุณจะสอดคล้องกับความประสงค์ของพระเจ้า เมื่อเป็นเช่นนั้น “ท่านจะขอสิ่งใดซึ่งท่านปรารถนา ท่านก็จะได้สิ่งนั้น” (ยอห์น 15:7) “พระองค์จะมิได้ทรงหวงของดีอันใดไว้เลย จากบุคคลผู้ดำเนินในความเที่ยงธรรม” (เพลงสดุดี 84:11)

ถ้าเป็นเช่นนั้น ทำไมคริสเตียนไม่มีพรสวรรค์จากพระวิญญาณมากกว่านี้?

ดูเหมือนว่าในปัจจุบันมีคริสเตียนไม่มากที่มีพรสวรรค์จากพระวิญญาณ อย่างน้อยก็ไม่มากนักที่มีพรสวรรค์อย่างเด่นชัด และปาฏิหาริย์ที่ปฏิเสธไม่ได้ เช่น การรักษาและมหัศจรรย์ มีเหตุผลหลายประการที่เป็นเช่นนี้

ประการแรก คริสเตียนบางคนเชื่อว่าพรสวรรค์จากพระวิญญาณมีไว้เฉพาะคริสเตียนรุ่นแรก และไม่ใช่สำหรับพวกเราในปัจจุบัน นี่ไม่จริงเลย! ดังที่บ่อยครั้งพระเยซูดำเนินการน่าอัศจรรย์ใจ ผ่านมนุษย์ผู้อ่อนแอและไม่เพียบพร้อมในอดีต พระองค์ยังคงดำเนินงานเช่นนั้นในปัจจุบัน พระองค์กล่าวว่า “เราคือองค์พระผู้เป็นเจ้า เราหาได้เปลี่ยนแปลงไม่” และ “พระเยซูคริสต์ยังทรงเหมือนเดิม ในเวลาวานนี้ และเวลาวันนี้ และต่อๆไปเป็นนิจกาล” (มาลาคี 3:6; ฮีบรู 13:8)

บางคนลังเลใจที่จะอธิษฐานขอพรสวรรค์จากพระวิญญาณที่สะท้อนให้เห็นอย่างเด่นชัด เพราะกลัวว่ามหัศจรรย์จะไม่เกิดขึ้น หรือผู้คนที่เขาอธิษฐานจะไม่ได้รับการรักษาให้หายทันที เหมือนที่ได้อ่านในพระกิตติคุณ เขาไม่อยากผิดหวัง และเขาไม่อยากดูงี่เง่าต่อหน้าผู้อื่น ดังนั้นเขาจึงไม่ขอพรสวรรค์ดังกล่าว จริงๆแล้วก็เป็นการขาดความศรัทธา เขาไม่มีศรัทธามากพอที่จะพิสูจน์พระเจ้าและตัวเอง เขาจึงไม่ได้รับ (ยากอบ 1:6-7)

คงมีบางคนที่ไม่ได้รับพรสวรรค์ตามที่อธิษฐานขอ เพราะเขามีเจตนารมณ์ที่ผิด บางทีเขามองหาผลประโยชน์ส่วนตัว หรือบารมีสำหรับตัวเอง เขา “ขอแต่ไม่ได้รับ เพราะขอผิด” (ยากอบ 4:3)

แต่ถ้าคริสเตียนผู้เปี่ยมด้วยพระวิญญาณคนใดจะอธิษฐานด้วยศรัทธา และเอ่ยอ้างคำสัญญาของพระเจ้า ถ้าเขามีเจตนารมณ์ที่ถูกต้อง ถ้าเขาบอกได้เช่นเดียวกับอัครสาวกเปาโลว่าความรักของพระคริสต์ครองใจเขา และนำพรสวรรค์ของพระเจ้ามาใช้ เพื่อสง่าราศีของพระเจ้า เพื่อประกาศพระกิตติคุณ และช่วยเหลือคนอื่น (2 โครินธ์ 5:14) แล้วพระเจ้าจะมอบพรสวรรค์นั้นให้ และ “สนับสนุนคำสอนของเขา โดยหมายสำคัญที่ประกอบนั้น” ได้แก่ หมายสำคัญ การอัศจรรย์ใจ และมหัศจรรย์! (มาระโก 16:20)

ฉันทราบได้อย่างไรว่าฉันรับพรสวรรค์ตามที่อธิษฐานขอ?

ถ้าคุณบังเกิดใหม่ เป็นคริสเตียนผู้เปี่ยมด้วยพระวิญญาณ และได้อธิษฐานขอพรสวรรค์บางอย่างจากพระวิญญาณ ก็จะเป็นของคุณด้วยศรัทธา ถึงแม้ว่าคุณไม่เห็นหลักฐานแน่ชัดใดๆ เช่นเดียวกับความรอดหรือการรับบัพติศมาจากพระวิญญาณบริสุทธิ์ หรือพรสวรรค์อื่นใดจากพระเจ้า คุณรู้ว่าคุณได้รับสิ่งที่อธิษฐานขอ เพราะพระคำของพระเจ้า พระเจ้าบอกไว้ว่าคุณจะได้รับ และพระองค์ไม่โกหก (กันดารวิถี 23:19)

บางครั้งจังหวะเวลาก็สำคัญต่อพระองค์ พระองค์ทราบว่าเมื่อใดเหมาะที่สุดที่คุณจะเริ่มฝึกใช้พรสวรรค์ใหม่ พระองค์อาจคอยจนกว่าถึงเวลาที่จะสะท้อนให้ประจักษ์ชัด แต่คุณยังได้รับคำตอบต่อคำขอของคุณด้วยศรัทธา ซึ่งส่งมาแล้ว ถึงแม้ว่าคุณยังไม่ได้รับ

ฉันจะคาดหมายให้พรสวรรค์ใหม่ประจักษ์ชัดเป็นครั้งแรกอย่างไร และเมื่อไร?

คุณมีพรสวรรค์ ถ้าคุณอธิษฐานขอ แต่มีเหตุผลหลายประการที่พรสวรรค์อาจไม่ประจักษ์ชัดทันที ตามที่คุณคาดหมาย หรืออยากให้เป็น พรสวรรค์เฉพาะจากพระวิญญาณประจักษ์ชัดอย่างไร และเมื่อไร ในชีวิตใครบางคนผู้ซึ่งขอ เป็นสิ่งที่ไม่อาจทำนายหรือเข้าใจได้อย่างถ่องแท้ นี่เป็นส่วนหนึ่งของความเร้นลับในแผนการของพระเจ้าสำหรับชีวิตเรา เราต้องมีศรัทธา ถ้าเราขอและทำส่วนของเรา โดยที่เชื่อ และนำมาปฏิบัติตามที่พระองค์ชี้นำ พระองค์จะให้พรสวรรค์ที่จำเป็นประจักษ์ชัด ในเวลาอันควรของพระองค์

ประการแรก อาจยังไม่จำเป็นที่คุณต้องมีพรสวรรค์เฉพาะนั้นๆ เราทุกคนจำเป็นต้องมีพรสวรรค์บางส่วน อย่างน้อยก็ต้องมีบ้าง เช่น ความศรัทธา สติปัญญา และวิจารณญาณ พรสวรรค์การพูดภาษาต่างๆก็สำคัญด้วย เพื่อผลประโยชน์ของคุณเอง พรสวรรค์ด้านคำพยากรณ์ก็หาค่ามิได้ ในการค้นพบความประสงค์ของพระองค์ รับคำปรึกษา และกำลังใจจากพระองค์เป็นส่วนตัว พรสวรรค์บางอย่างเช่น การรักษาและมหัศจรรย์ อาจไม่เด่นชัด จนกว่าจะเกิดสถานการณ์นั้นๆ เมื่อเป็นความประสงค์ของพระองค์ที่จะประจักษ์ออกมา และพระองค์รู้ว่าจะบรรลุผลตามวัตถุประสงค์ของพระองค์ และถวายสง่าราศีแด่พระองค์

ประการที่สอง พระองค์คงอยากให้คุณใช้พรสวรรค์อื่นๆที่พระองค์มอบให้คุณ เช่น พระองค์อาจไม่มอบพรสวรรค์ด้านคำพยากรณ์ให้คุณ ถ้าพระองค์ต้องการให้คุณอ้างอิงถึงพระคำที่บันทึกไว้มากขึ้น เมื่อคุณหัดรับแนวทางจากพระองค์ และรับพละกำลังจากพระคำที่บันทึกไว้ และตัดสินใจตามนั้น พระองค์จะเริ่มพูดกับคุณโดยตรงผ่านคำพยากรณ์ คือพระคำที่มีชีวิตของพระองค์

ประการที่สาม พรสวรรค์จะไม่ประจักษ์ชัด จนกว่าคุณจะฝึกฝน คุณต้องย่างก้าวไปด้วยศรัทธา เช่นเดียวกับเปโตร คุณต้องก้าวไปบนน้ำ! (มัทธิว 14:28-29) คุณต้องให้ความศรัทธาส่งผลเป็นการกระทำ คุณแสดงให้เห็นว่าเชื่อว่าพระองค์จะมอบข่าวสารให้ในคำพยากรณ์ หรือทำมหัศจรรย์ หรือกรณีใดก็ตาม โดยทำส่วนของคุณ และเอ่ยอ้างคำสัญญาขอรับการรักษาของพระเจ้า สำหรับตัวเอง หรือคนอื่นที่จำเป็นต้องได้รับการรักษา ขอสติปัญญาจากเบื้องบนเพื่อแก้ปัญหาที่ประสบ แล้วดำเนินการตามที่พระองค์ชี้ให้เห็น ขอให้กล้าทำสิ่งที่คุณเชื่อว่าพระเจ้าต้องการให้ทำ แล้วดูสิว่าคุณจะมีศรัทธามากกว่าที่เคยมีหรือเปล่า ก่อนที่คุณอธิษฐานขอพรสวรรค์ด้านความศรัทธา ตอนแรกคุณอาจรู้สึกว่าคุณได้รับแค่ “พรสวรรค์ตามประสาเด็กๆ” แต่เมื่อคุณฝึกฝน พรสวรรค์ก็จะเพิ่มพูนขึ้นอย่างเต็มที่

ถ้าดูเหมือนคุณไม่ได้รับผลลัพธ์ใดๆในทันที ถ้าแทนที่จะเดินไปบนน้ำ คุณเริ่มจมลง อย่าล้มเลิก อย่าสงสัย เพียงกลับไปหาพระคำ ซึ่งเป็นแหล่งที่มาของความศรัทธา อ่านและซึมซับพระคำ แล้วศรัทธาก็จะเพิ่มพูน (โรม 10:17) พระองค์ไม่ตอบคำอธิษฐานทันทีเสมอไป หรือไม่ตอบตามที่คุณคาดหมายให้พระองค์ทำ แต่นั่นไม่ได้หมายความว่าคุณควรจะเลิกอธิษฐาน ในทำนองเดียวกัน พระองค์อาจไม่ดำเนินการผ่านพรสวรรค์จากพระวิญญาณ ตามที่คุณต้องการหรือคาดหมายเสมอไป ขอให้อธิษฐานต่อไป ไว้วางใจพระองค์ และทำส่วนของคุณ แล้วพระองค์จะไม่ทำให้คุณผิดหวัง! ในเวลาของพระองค์ และตามวิถีทางของพระองค์ พระองค์จะนำมาซึ่งผลลัพธ์ที่พระองค์ทราบว่าดีที่สุด

เช่นเดียวกับกล้ามเนื้อ พรสวรรค์ทุกอย่างจากพระวิญญาณ จะได้รับการเสริมสร้างผ่านการออกกำลัง ให้เวลาพระเจ้าดำเนินการ และพยายามต่อไป เติมเต็มด้วยคำสัญญาของพระเจ้า เอ่ยอ้างด้วยศรัทธา คาดหมายมหัศจรรย์ หรือศรัทธา สติปัญญา หรือพรสวรรค์อื่นใดจากพระวิญญาณ ในนามของพระเยซู คุณก็จะได้รับ!

ฉันทำอะไรได้บ้าง ถ้าจำเป็นต้องได้รับความช่วยเหลือจากพรสวรรค์บางอย่างที่ไม่มี หรือไม่มีศรัทธาที่จะฝึกฝน?

เช่นเดียวกับทุกส่วนของร่างกายประสานงานกันเพื่อผลดีของทั้งร่างกายฉันใด คริสเตียนก็ฉันนั้น ผู้ที่เป็นดุจ “ร่างของพระคริสต์” ช่วยเหลือกัน โดยแบ่งปันพรสวรรค์ทางวิญญาณที่พระเจ้ามอบให้ (1 โครินธ์ 12) ดังนั้นถ้าคุณต้องได้รับความช่วยเหลือจากพรสวรรค์บางอย่าง แต่ไม่มี (หรือมีแล้ว แต่ยังไม่ได้หัดใช้) ก็ขอคนอื่นที่มีพรสวรรค์ดังกล่าว และรู้วิธีใช้ โดยขอให้เขาฝึกใช้เพื่อคุณ คุณไม่เพียงจะได้รับความช่วยเหลือทันที แต่เมื่อเห็นบุคคลนั้นฝึกใช้พรสวรรค์ ก็จะช่วยให้คุณมีศรัทธามากขึ้นที่จะอธิษฐานขอพรสวรรค์จากพระวิญญาณ หรือฝึกใช้พรสวรรค์ดังกล่าว ถ้าคุณมีอยู่แล้ว

ตัวอย่างเช่น ถ้าคุณยังไม่มีพรสวรรค์ด้านคำพยากรณ์ แต่ต้องการได้รับพระคำจากพระองค์โดยตรง เกี่ยวกับคำถามหรือปัญหาที่มีอยู่ ก็ขอใครสักคนที่มีพรสวรรค์นั้น ให้รับฟังจากพระองค์เพื่อคุณ

จะนำพรสวรรค์ด้านคำพยากรณ์มาใช้ได้อย่างไร?

เมื่อคุณขอให้พระองค์มอบข่าวสารแก้คุณในคำพยากรณ์ คุณก็ต้องเชื่อว่าพระองค์จะกล่าวกับคุณ แล้วคุณต้องยอมรับถ้อยคำแรกที่พระองค์มอบไว้ ในปากหรือความคิดของคุณ ว่ามาจากพระองค์

แล้วจากนั้น บ่อยครั้งก็เหมือนการฟังไปแปลไป พระองค์จะมอบให้ทีละวลีหรือประโยค แล้วคุณก็กล่าวส่วนนั้นออกมา แล้วพระองค์ก็จะมอบให้อีกวลีหรือประโยคหนึ่ง จนกว่าจะได้รับทุกสิ่งที่พระองค์จะบอกคุณในตอนนั้น คราวอื่นคุณอาจไม่รู้ว่าคุณจะกล่าวอะไรต่อไป จนกว่าคุณได้ยินคำออกมาจากปากคุณ หรือคุณอาจแค่ได้ยินข่าวสารในความคิดของคุณ และบันทึกไว้ โดยไม่เอ่ยออกมา ไม่ว่ากรณีใด คุณก็แสดงให้เห็นว่าคุณเชื่อว่าพระองค์กล่าวผ่านคุณ โดยการบอกกล่าวหรือบันทึกข่าวสารที่พระองค์มอบให้

การที่จะได้รับผลประโยชน์ยั่งยืนที่สุดจากสิ่งที่พระองค์บอกคุณ คุณต้องบันทึกไว้ ไม่ว่าจะอัดด้วยเครื่องอัดเทป หรือจดบันทึกไว้ เพื่อคุณจะได้ทบทวนในภายหลัง พยายามทำเช่นนั้นจนเป็นนิสัย โดยไม่ให้ถ้อยคำแม้แต่คำเดียวที่พระองค์กล่าวกับคุณตกหล่นไป (1 ซามูเอล 3:19)

พรสวรรค์จากพระวิญญาณทุกอย่างจะได้รับการเสริมสร้าง ด้วยการนำมาใช้ แต่ดูเหมือนว่าเป็นจริง โดยเฉพาะสำหรับพรสวรรค์ด้านคำพยากรณ์ การฝึกฝนช่วยให้ดีเลิศ ยิ่งคุณใช้เวลาอยู่เงียบๆ เพื่อรับฟังพระองค์ รับข่าวสาร และบันทึกไว้มากขึ้นเท่าไร คุณก็จะมีศรัทธาในคำพยากรณ์มากขึ้นเท่านั้น และก็จะง่ายขึ้น พยายามทำจนเป็นนิสัย ที่จะรับฟังจากพระองค์ในคำพยากรณ์ อย่างน้อยวันละครั้ง ขอข่าวสารที่เป็นแนวทางหรือกำลังใจจากพระองค์ หรือทางแก้ต่อปัญหาเฉพาะเจาะจงที่คุณหรือคนอื่นประสบ

อันที่จริงแล้ว คุณรับฟังจากพระองค์ได้บ่อยๆ ตลอดทั้งวัน เกี่ยวกับทุกสิ่งที่คุณทำ และการตัดสินใจทุกอย่างที่คุณประสบ คุณไม่ต้องกล่าวย้ำถ้อยคำที่คุณได้ยินออกมาดังๆ หรือบันทึกไว้ด้วยซ้ำ หลายครั้งคุณจะอยู่ในสถานการณ์ที่ไม่เหมาะหรือไม่สะดวก แต่คุณก็ยังคงถามพระองค์เงียบๆ หรือขอคำยืนยันแผนการของพระองค์ได้ คำตอบของพระองค์ซึ่งพระองค์จะมอบไว้ในความคิดของคุณ อาจมีแค่ไม่กี่คำหรือประโยค แต่คุณจะรับสติปัญญาจากหัวหน้าที่ปรึกษา ในทุกสิ่งที่คุณทำ คุณจะเสริมสร้างสื่อสัมพันธ์กับพระองค์ด้วย คุณจะได้รับความรัก สันติสุข และความยินดีของพระองค์มากขึ้น

จะนำพรสวรรค์ด้านภาษาต่างๆมาใช้ได้อย่างไร?

เช่นเดียวกับพรสวรรค์อื่นๆจากพระวิญญาณ เมื่อคุณขอพรสวรรค์ด้านภาษาต่างๆแล้ว คุณก็ต้องฝึกใช้ เพียงขอพระองค์ช่วยให้สมองโล่ง แล้วเริ่มสรรเสริญพระองค์ดังๆไม่หยุด สลัดความคิดและให้ลิ้นพูดไป ให้พระวิญญาณเข้าควบคุมและพูดผ่านคุณ อาจฟังดูไม่รู้เรื่อง หรือเป็นเหมือนภาษาทารก โดยเฉพาะตอนแรกๆ แต่พระองค์เข้าใจและชื่นชอบสิ่งที่พระวิญญาณกล่าวผ่านปากคุณ วิญญาณคุณเองจะตื่นเต้น และได้รับแรงดลใจเช่นเดียวกัน

ผลจากพระวิญญาณ

เหมือนที่พระเยซูกล่าว เราจะรู้จักต้นไม้และผู้คนได้ จากผลที่ก่อเกิด (มัทธิว 7:17-20; 12:33; ลูกา 6:43-45) “ผล”อะไร หลักฐานอะไรที่บ่งบอกว่าพระวิญญาณบริสุทธิ์ดำเนินการ ซึ่งคนอื่นควรจะเห็นในชีวิตคริสเตียนผู้บังเกิดใหม่ และเปี่ยมด้วยพระวิญญาณ?

“ฝ่ายผลของพระวิญญาณนั้นคือ ความรัก ความปลาบปลื้มใจ สันติสุข ความอดกลั้นใจ ความปรานี ความดี ความเชื่อ ความสุภาพอ่อนน้อม การรู้จักบังคับตน เรื่องอย่างนี้ไม่มีพระราชบัญญัติห้ามไว้เลย” (กาลาเทีย 5:22-23)

คริสเตียนไม่เพียบพร้อม เราล้วนเป็นผลงานที่ดำเนินต่อไป “เพราะว่าพระเจ้าเป็นผู้ทรงกระทำกิจอยู่ภายในท่าน ทั้งให้ท่านมีใจปรารถนาและให้ประพฤติตามชอบพระทัยของพระองค์” (ฟิลิปปี 2:13) พระเจ้านำมาซึ่งคุณสมบัติเหล่านี้ในตัวคุณได้ ผ่านพลังมหัศจรรย์ของพระวิญญาณบริสุทธิ์เท่านั้น อย่างไรก็ตาม ในแต่ละกรณี มีบางสิ่งที่คุณทำได้ เพื่อช่วยเร่งขั้นตอนให้ดำเนินไป

ผลที่ครอบคลุมทุกอย่าง คือความรัก

ความรักสำคัญอย่างไร? เมื่อมีคนถามพระเยซูว่าบัญญัติข้อใดสำคัญที่สุด พระองค์ตอบว่า “จงรักองค์พระผู้เป็นเจ้า สุดจิตสุดใจของเจ้า สิ้นสุดความคิดของเจ้า นี่แหละเป็นพระบัญญัติข้อต้นข้อใหญ่ ข้อที่สองก็เหมือนกัน คือ จงรักเพื่อนบ้านเหมือนรักตนเอง พระราชบัญญัติและคำพยากรณ์ทั้งสิ้น ก็ขึ้นอยู่กับพระบัญญัติสองข้อนี้" (มัทธิว 22:37-40) อีกนัยหนึ่งก็คือ ถ้าคุณทำสองสิ่งนี้ คือรักพระเจ้าและรักเพื่อนบ้าน อะไรอื่นๆทุกอย่างก็จะเข้าที่เข้าทาง บัญญัติอื่นๆทุกอย่างที่ให้ไว้ ก็เพื่อวัตถุประสงค์นี้ คือสอนให้เราทำสิ่งที่ถูกต้อง และทำด้วยความรัก

ความรักอยู่อันดับไหนในหมู่ผลจากพระวิญญาณบริสุทธิ์? อัครสาวกเปาโลสรุปไว้ในคำอธิบายเกี่ยวกับพรสวรรค์จากพระวิญญาณ (1 โครินธ์ 12) โดยสอนให้ถือว่าความรักมาอันดับแรก (1 โครินธ์ 13) “ดังนั้นยังตั้งอยู่สามสิ่ง คือความเชื่อ ความหวังใจ ความรัก แต่ความรักใหญ่ที่สุด” (1 โครินธ์ 13:13)

ความรักควรจะเป็นสัญญลักษณ์ของคริสเตียนด้วย พระเยซูกล่าวว่า “ถ้าเจ้าทั้งหลายรักกันและกัน ดังนี้แหละคนทั้งปวงก็จะรู้ได้ว่าเจ้าทั้งหลายเป็นสาวกของเรา" (ยอห์น 13:35) พระองค์มุ่งหมายให้คริสเตียนทุกคนเป็นภาพสะท้อนถึงความรักของพระองค์ เพื่อว่าคนอื่นจะได้พบและสัมผัสความรักนั้นด้วย

ฟังดูเรียบง่ายมากพอ แต่แน่นอนว่าไม่ง่ายเสมอไป คุณพบความรักประเภทที่เอื้อเฟื้อ มอบให้ และเสียสละ ได้ที่ไหน? คุณพบความรักที่ช่วยคุณให้ห่วงใยถึงความสุขของเพื่อนบ้าน เช่นเดียวกับตัวคุณเอง หรือมีความรักแม้แต่ต่อศัตรู หรือเสียสละตัวเองเพื่อผู้อื่น ได้ที่ไหน? (มัทธิว 22:39; 5:44; ยอห์น 15:13; 1 ยอห์น 3:16) นี่ไม่มีอยู่ในตัวคุณแน่ๆ! ความรักเช่นนั้นเป็นผลแสนวิเศษจากพระวิญญาณบริสุทธิ์ ที่ดำเนินงานในชีวิตคุณ

คุณได้มาอย่างไร? ถ้าคุณได้รับพระเยซูและพระวิญญาณบริสุทธิ์ คุณก็มีความรักบางส่วนแล้ว และคุณขอจากพระเจ้าได้อีกเสมอ แต่ทางที่จะได้เพิ่มมากที่สุดก็คือ มอบให้เท่าที่มีอยู่ “จงให้ และท่านจะได้รับ ในตักของท่านจะได้รับตวงด้วยทะนานถ้วนยัดสั่นแน่นพูนล้นใส่ให้ เพราะว่าท่านจะตวงให้เขาด้วยทะนานอันใด เขาจะตวงให้ท่านด้วยทะนานอันนั้น" (ลูกา 6:38) “บางคนยิ่งแจกจ่ายยิ่งมั่งคั่ง บางคนยิ่งยึดสิ่งที่ควรแจกจ่ายไว้ ยิ่งขัดสนก็มี” (สุภาษิต 11:25)

ขอให้เราเป็นที่รู้จักจากความรักของเรา!

คำสอนสุดท้ายที่พระเยซูมอบให้สาวก ตอนทานอาหารค่ำมื้อสุดท้าย ก่อนที่พระองค์จะถูกจับกุม คุมขัง เฆี่ยนตี และประหารชีวิต คืออะไร? “ถ้าเจ้าทั้งหลายรักกันและกัน ดังนี้แหละคนทั้งปวงก็จะรู้ได้ว่าเจ้าเป็นสาวกของเรา" (ยอห์น 13:35) พระองค์พูดถึงความรัก ว่าความรักสำคัญที่สุด

คริสเตียนรุ่นแรกพลิกโลกให้กลับตาลปัตร ด้วยความรักของพระเจ้าที่พบในพระเยซูคริสต์ แม้กระทั่งผู้นำชาวโรมันก็ทึ่งใจในความรักของคริสเตียน และกล่าวว่า “ดูเถิด คริสเตียนรักกันจริงๆ!” วิถีชีวิตของคริสเตียนทำให้ชาวโรมันเชื่อว่าเขามีศรัทธาจริงๆ แล้วชาวโรมันฉงนใจว่า “พระคริสต์ผู้นี้เป็นใคร ทำไมพระองค์ช่วยให้คุณมีความสุขเช่นนี้? ถึงแม้ว่าคุณไม่มีอะไร แต่คุณก็มีทุกสิ่งทุกอย่าง! ฉันจะพบความสุขเช่นนี้ที่ฉันไม่มีได้ที่ไหน?" ในช่วงเวลา 200 ปี เมื่อศาสนาคริสต์ยังผิดกฎหมาย หนึ่งในห้าคนในอาณาจักรโรมัน กลายเป็นคริสเตียน พระกิตติคุณของพระเยซูคริสต์ก็กระจายไปทั่วโลก!

ความรักเพียงเล็กน้อยนิดส่งผลไปไกลแสนไกล ไกลกว่าที่คุณเคยนึกฝัน ถ้าหากคุณเพียงรักพระองค์และผู้อื่นอย่างซื่อสัตย์ และเป็นพยานถึงความรักของพระเยซูคริสต์กับเขา! -- ดี. บี. บี.

ผลน่าชื่นใจ คือความยินดี

เราต่างก็ทราบว่าการมีปัญหาหนักครอบงำชีวิตเราเป็นอย่างไร เช่น ความเจ็บป่วย การสูญเสียคนอันเป็นที่รัก ความวิบัติทางการเงิน แม้กระทั่งปัญหาหยุมหยิม เช่นอากาศที่ไม่เอื้ออำนวย หรือรถติด ก็ทำให้จิตใจเราหดหู่ได้ แต่ไม่ต้องเป็นเช่นนั้น พระวิญญาณบริสุทธิ์ช่วยเราให้อยู่เหนือปัญหาต่างๆ ไม่ว่าเล็กหรือใหญ่ ทั้งช่วยให้เรามีความสุขและชื่นบาน ไม่ว่าสถานการณ์จะเป็นเช่นไร

เคล็ดลับในการมีความชื่นชมยินดีของพระองค์ก็คือ การใช้เวลาอ่านพระคำของพระเจ้าให้เต็มเปี่ยม คุณจะได้มีแหล่งพระวิญญาณบริสุทธิ์อยู่ในตัวคุณ เพื่อดึงพลังมาใช้ในยามที่ตึงเครียด “นี้คือสิ่งที่เราได้บอกแก่ท่านแล้ว” พระเยซูบอกกับสาวก “เพื่อให้ความยินดีของเราดำรงอยู่ในท่าน และให้ความยินดีของท่านเต็มเปี่ยม” (ยอห์น 15:11)

ฉะนั้นถ้าหากคุณรู้สึกตกต่ำหรือท้อแท้ใจ คุณคงต้องใช้เวลากับพระเยซูมากขึ้น อ่านและศึกษาพระคำของพระองค์ แล้วคุณจะทึ่งใจในความแตกต่างที่เกิดขึ้น!

ถ้าหากคริสเตียนควรจะมีลักษณะเช่นไร ก็คงจะเป็นผู้ที่ร่าเริงเบิกบาน เพราะมีสิ่งที่ช่วยให้เรามีความสุขมากกว่าใครอื่นในโลก! เรามีความรักที่น่ายินดีของพระเยซู ผู้รับภาระและความกังวลทั้งสิ้นของเราไป แม้กระทั่งช่วยบรรเทาความเศร้าโศกของเรา แม้แต่การรับใช้พระองค์ด้วย พระองค์กล่าวว่าแอกของเราก็พอเหมาะ และภาระของเราก็เบา (เพลงสดุดี 55:22; 1 เปโตร 5:7; อิสยาห์ 61:1-3; มัทธิว 11:30) -- ดี. บี. บี.

*

พระองค์จะทรงสำแดงวิถีแห่งชีวิตแก่ข้าพระองค์ ต่อพระพักตร์พระองค์มีความชื่นบานอย่างเปี่ยมล้น ในพระหัตถ์ขวาของพระองค์มีความเพลิดเพลินอยู่เป็นนิตย์ -- เพลงสดุดี 16:11

*

ชนชาติที่รู้จักโห่ร้องอย่างชื่นบาน ก็เป็นสุข ข้าแต่พระเยโฮวาห์ พวกเขาจะเดินในความสว่างจากสีพระพักตร์ของพระองค์ -- เพลงสดุดี 89:15

*

ชนชาติผู้มีพระพรอย่างนี้หลั่งลงมาถึง ก็เป็นสุข ชนชาติซึ่งพระเจ้าของเขาคือพระเยโฮวาห์ ก็เป็นสุข -- เพลงสดุดี 144:15

*

พระองค์ผู้ที่ท่านยังไม่ได้เห็น แต่ท่านยังรักพระองค์อยู่ แม้ว่าขณะนี้ท่านไม่เห็นพระองค์ แต่ท่านยังเชื่อและชื่นชม ด้วยความปีติยินดีเป็นล้นพ้น เหลือที่จะกล่าวได้ และเต็มเปี่ยมด้วยสง่าราศี -- 1 เปโตร 1:8

ช่วยได้มากที่คุณจะนับพรต่างๆที่ได้รับ เพื่อนึกคิดถึงสิ่งดีงามที่พระองค์ได้มอบให้คุณ และทำเพื่อคุณ “พี่น้องทั้งหลาย ในที่สุดนี้ สิ่งใดที่จริง สิ่งใดที่น่านับถือ สิ่งใดที่ยุติธรรม สิ่งใดที่บริสุทธิ์ สิ่งใดที่น่ารัก สิ่งใดที่น่าฟัง คือถ้ามีสิ่งใดที่ล้ำเลิศ สิ่งใดที่ควรแก่การสรรเสริญ ก็ขอจงใคร่ครวญดูสิ่งเหล่านี้” (ฟิลิปปี 4:8)

“ความชื่นบานของตนในพระเยโฮวาห์ เป็นกำลังของท่าน" (เนหะมีย์ 8:10)

ผลที่ไม่หวั่นไหว คือสันติสุข

พระเยซูสัญญาว่าจะมอบสันติสุขให้เรา ซึ่งเป็นการดำเนินงานของพระวิญญาณบริสุทธิ์อีกวิธีหนึ่ง “เรามอบสันติสุขไว้ให้แก่ท่านแล้ว สันติสุขของเราที่ให้แก่ท่านนั้น เราให้ท่านไม่เหมือนโลกให้ อย่าให้ใจของท่านวิตก และอย่ากลัวเลย” (ยอห์น 14:27)

เช่นเดียวกับตอนที่พระเยซูทำให้พายุสงบลง เมื่อเหล่าสาวกคิดว่าเรือกำลังล่ม และพวกเขากำลังจะจมน้ำ (มาระโก 4:35-41) พระองค์ก็ช่วยให้มรสุมชีวิตสงบลง และมอบสันติสุขในใจที่เหนือล้ำความเข้าใจทุกประการ (ฟิลิปปี 4:7)

พระองค์ทำเช่นนั้นเพื่อเปาโลและสิลาส ตอนที่เขาถูกข่มเหงรังแก โดยถูกโบยตีและจำคุก แทนที่จะท้อแท้ใจ เขาร้องเพลงสรรเสริญพระเจ้า แล้วก็เป็นอิสระทันทีอย่างมหัศจรรย์! (กิจการ 16:22-26)

พระองค์ทำเช่นนั้นเพื่อคริสเตียนผู้พลีชีพในสมัยแรกๆ พวกเขาร้องเพลงด้วยความยินดี และสรรเสริญพระเจ้าอย่างมีชัย ขณะที่ถูกเผาทั้งเป็น และจับโยนให้เป็นอาหารสิงโต ผู้คนที่เฝ้าดูอิจฉาต่อสันติสุขที่ปาฏิหาริย์ ซึ่งเหล่าคริสเตียนมี จนกลายเป็นผู้มีความเชื่อด้วย

เมื่อคุณหัดไว้วางใจพระองค์สุดหัวใจ (สุภาษิต 3:5) คุณจะพบว่าพระองค์มอบสันติสุขครบถ้วนให้คุณได้ ไม่ว่าจะเกิดอะไรขึ้นรอบข้าง!

เมื่อคุณเรียนรู้ที่จะไว้วางใจพระองค์สุดหัวใจ (สุภาษิต 3:5) คุณจะพบว่าพระองค์สามารถมอบสันติสุขที่ครบถ้วนสมบูรณ์แก่คุณได้ ไม่ว่าอะไรจะเกิดขึ้นรอบๆตัวคุณ!

ผลที่ช่วยในการไกล่เกลี่ย คือความอดกลั้น

"ถ้าหากพี่น้องกระทำผิดต่อเรา เราควรให้อภัยเขากี่ครั้ง?" มีคนเคยถามพระเยซู แล้วก็เสนอคำคาดเดาด้วยความหวังว่า “เจ็ดครั้งหรือ?"

"ไม่ใช่หรอก เจ็ดสิบคูณเจ็ด!" พระเยซูตอบ อีกนัยหนึ่งก็คือ เราไม่ควรจะเลิกให้อภัย

นั่นแหละความรัก! พระเยซูไม่เพียงพูดถึงการให้อภัยพี่น้อง สามีภรรยา หรือเพื่อนสนิท ด้วยความรักและความอดทน แต่รวมไปถึงเจ้านายและเพื่อนร่วมงานที่ยกตนข่มท่าน ลูกจ้างที่เอาแต่ใจ เพื่อนบ้านที่ชวนทะเลาะด้วย อันที่จริงแล้วก็ทุกคนเลย

ทำไมพระองค์ถึงคาดหมายอย่างมากจากสาวกของพระองค์? นั่นเป็นผลดีที่สุดสำหรับพระองค์หรือพวกเขาได้อย่างไร? ก็อีกนั่นแหละ นี่ตรงข้ามกันเลยกับธรรมชาติมนุษย์ จึงแยกคริสเตียนจากผู้อื่น และทำให้เขาเป็นพยานต่อผู้อื่น ความอดทนจากความรักเช่นนี้มาจากพระเจ้าเท่านั้น!

พระเจ้าได้ให้อภัยคุณ “เจ็ดสิบคูณเจ็ด” ครั้งไม่ใช่หรือ? แล้วคุณไม่อยากมอบความรัก ความเมตตา และการให้อภัยเดียวกันต่อผู้อื่นหรือ เพื่อเขาจะได้รู้จักพระองค์ และสัมผัสการให้อภัยของพระองค์เช่นกัน?

“ความรักอดทนนาน และ[ยัง]กระทำคุณให้” (1 โครินธ์ 13:4) “ฝ่ายผู้รับใช้ขององค์พระผู้เป็นเจ้า ต้องไม่เป็นคนชอบการทะเลาะวิวาท แต่ต้องมีใจสุภาพต่อคนทั้งปวง เหมาะที่จะเป็นครู และมีความอดทน” (2 ทิโมธี 2:24-25)

ผลที่ไม่อาจต้านทานได้ คือความกรุณา

ความกรุณาคือความรักที่ส่งผลออกมาเป็นการกระทำ คือความรักที่นำมาปรับใช้ในชีวิตประจำวัน เป็นการคำนึงถึงผู้อื่น การใช้ชีวิตตามกฎทองที่ว่า สิ่งสารพัดที่ท่านปรารถนาให้มนุษย์ทำแก่ท่าน จงกระทำอย่างนั้นแก่เขาเหมือนกัน (มัทธิว 7:12) การไม่ใส่ใจต่อความผิดพลาดและข้อบกพร่องของผู้อื่น เป็นการมีใจอ่อนโยน และให้อภัยผู้อื่น เช่นเดียวกับที่พระเจ้ามีต่อคุณ (เอเฟซัส 4:32)

ความกรุณาก่อให้เกิดความประสงค์ที่ดี ถ้อยคำและการกระทำจากใจกรุณา บ่งบอกต่อผู้อื่นว่าความสุขและความเป็นอยู่ของเขาสำคัญต่อคุณ นั่นช่วยให้เขาอยากตอบสนองในลักษณะเดียวกัน ความกรุณาเป็นสิ่งที่ให้ไปได้ยากที่สุดอย่างหนึ่ง เพราะจะหวนกลับมาแทบทุกครั้ง ความกรุณาไม่ต้องเสียอะไร ทว่าบรรลุผลอย่างมาก รอยยิ้มหรือถ้อยคำที่กรุณา ก่อให้เกิดความแตกต่างอย่างมากต่อผู้ที่ยุ่งยากใจ ความรักเพียงเล็กน้อยส่งผลไปได้แสนไกล!

ความกรุณาเป็นภาษาที่ทุกคนเข้าใจ ในฐานะคริสเตียน คุณก็เป็นตัวแทนความรักของพระเจ้าต่อผู้อื่น ความกรุณาที่คุณมอบต่อเขา บ่งบอกถึงความรักความห่วงใยของพระเจ้า นี่ช่วยดึงดูดและชนะใจเขามาสู่พระองค์

ผลที่เป็นตัวอย่าง คือความดี

ผู้คนคาดหวังให้คริสเตียนเป็นคนดี อันที่จริงแล้ว ผู้ที่ไม่ใช่คริสเตียนคาดหวังจากคริสเตียนมากกว่าที่คาดหวังจากตัวเองหรือคนอื่นเสียอีก ไม่ใช่เรื่องง่ายเสมอไปที่จะดำเนินชีวิตตามความคาดหมายนั้น แต่ก็เป็นไปได้ ด้วยความช่วยเหลือของพระองค์ พระเยซูบอกสาวกรุ่นแรกของพระองค์ว่า “เจ้าคือแสงสว่างของโลก”

ผลที่ค่อยเป็นค่อยไป คือความสัตย์ซื่อ

คนที่สัตย์ซื่อพึ่งพาได้และจริงใจ เขาสัตย์ซื่อต่อพระเยซู สัตย์ซื่อต่อการงานที่พระองค์มอบหมายให้ทำ ไม่ว่าจะเป็นอะไรก็ตาม เขาสัตย์ซื่อในการรักษาคำพูด และทำตามพันธะหน้าที่ต่อผู้อื่น ทั้งหมดนี้ล้วนเป็นส่วนหนึ่งในหน้าที่ของคริสเตียน

คนที่สัตย์ซื่อเป็นเช่นนี้ เพราะเขาเปี่ยมด้วยศรัทธา ศรัทธาช่วยให้เขามีพลังที่จะรับผิดชอบ และให้ศรัทธาส่งผลเป็นการกระทำ เขาเปี่ยมด้วยพระคำของพระเจ้า ซึ่งเป็นแหล่งที่มาของความศรัทธา (โรม 10:17) จึงเป็นธรรมดาอยู่เองที่เขาจะทำตามที่พระคำกล่าว ศรัทธาของเขามีชีวิตชีวา และสะท้อนออกมาให้เห็น (ยากอบ 2:18, 21-26) คนที่สัตย์ซื่อมุ่งหน้าต่อไปเพื่อพระองค์ ไม่ว่าจะยากดีมีจน เพราะเขารู้จักพระองค์ผู้ที่เขาเชื่อมั่น และแน่ใจว่าพระองค์จะบันดาลให้ทุกสิ่งเป็นไปเพื่อผลดีสำหรับเขาในบั้นปลาย (2 ทิโมธี 1:12; โรม 8:28)

คุณคงความสัตย์ซื่อไว้ได้อย่างไร? ด้วยการใกล้ชิดพระเยซูเข้าไว้ และรับมือกับชีวิตทีละวัน! อ่านพระคำของพระองค์ให้มากๆ และทำสุดความสามารถ เพื่อที่จะสัตย์ซื่อในวันนี้ ลืมอดีตเสีย และไม่กังวลกับวันพรุ่งนี้ (ฟิลิปปี 3:13-14; มัทธิว 6:34) ถ้าคุณใกล้ชิดพระองค์เข้าไว้ และอ่านพระคำของพระองค์ คุณก็จะสัตย์ซื่อต่อไป นั่นจะเป็นสักขีพยานต่อผู้อื่น

ความสงบท่ามกลางมรสุม

ครั้งหนึ่งมีการประกวดวาดภาพ เพื่อดูว่าผู้ใดสามารถบรรยายภาพความสงบได้ดีที่สุด ศิลปินส่วนมากวาดภาพทุ่งหญ้าที่สงบในชนบท ซึ่งทุกสิ่งสงบเงียบและกลมกลืนกัน นั่นก็เป็นความสงบประเภทหนึ่ง แต่รูปภาพที่ชนะรางวัล บรรยายความสงบประเภทที่คนเรามีได้ยากที่สุด บนกิ่งไม้เหนือน้ำตกที่เชี่ยวกรากเป็นฟองฟู่ ส่งเสียงดังสนั่น มีรังนกเล็กๆที่มีนกตัวน้อยๆร้องเพลงอย่างสงบ ทั้งๆที่มีความปั่นป่วนอยู่เบื้องล่าง

สันติสุขเช่นนั้นมาจากองค์สันติราชเท่านั้น คือพระเยซูนั่นเอง และจากการรู้ว่าไม่ว่าอะไรจะเกิดขึ้น พระองค์จะดูแลคุณ! -- ดี. บี. บี.

ผู้ชนะแน่นอน

ความกรุณาจูงใจแค่ไหน? ลองพิจารณานิทานเรื่องนี้

ครั้งหนึ่งดวงอาทิตย์และสายลมสนทนากัน ลมผู้ที่ชอบถกเถียง คุยโวโอ้อวดกับดวงอาทิตย์ว่าเขาแข็งแกร่งกว่า ดวงอาทิตย์ผู้กรุณาและมีปัญญา สำนึกได้ว่าการโต้เถียงมีแต่จะส่งผลที่ไม่ดี จึงนิ่งเฉย แต่ลมไม่ลดละ

"ฉันจะพิสูจน์ให้เห็นว่าฉันแข็งแกร่งกว่า!” สายลมกล่าว “เห็นชายชราที่สวมเสื้อคลุมอยู่ข้างล่างนั่นไหม? ฉันท้าได้เลยว่าฉันทำให้เสื้อคลุมของเขาหลุดออกได้เร็วกว่านายอีก!"

ดวงอาทิตย์ถอนหายใจ และหลบไปอยู่หลังก้อนเมฆ ลมก็พัดเป็นการใหญ่ จนแทบจะเกิดพายุหมุน แต่ยิ่งลมพัดแรงขึ้นเท่าไร ชายชราก็ยิ่งกระชับเสื้อคลุมไว้แน่นขึ้นเท่านั้น ในที่สุดลมจึงล้มเลิกและสงบลง

จากนั้นดวงอาทิตย์ก็ออกมาจากหลังก้อนเมฆ พร้อมกับยิ้มให้ชายชราด้วยใจกรุณา หลังจากนั้นไม่นาน ชายชราก็เอามือปาดเหงื่อที่หน้าผาก และถอดเสื้อคลุมออก

ดวงอาทิตย์ได้แสดงให้ลมเห็นว่าความอ่อนโยนและความเป็นมิตร แข็งแกร่งกว่าความรุนแรงและกำลัง

นักบุญคนบาป

บ่อยครั้งพระเจ้ามองคุณความดีแตกต่างไปจากเราอย่างมาก กษัตริย์เดวิดวางแผนให้ชายผู้หนึ่งเสียชีวิต เพื่อจะได้ภรรยาของเขา แต่กษัตริย์เดวิดทราบว่าตนเป็นคนบาป ความหวังเดียวก็คือความรัก ความเมตตา และการให้อภัยจากพระเจ้า เพราะเขาสำนึกผิดอย่างใหญ่หลวง และรักพระเจ้ามากยิ่งขึ้นอีก หลังจากสิ่งที่เขาต้องประสบกับเรื่องดังกล่าว พระเจ้าเรียกเดวิดว่าเป็นผู้ที่พระองค์ชอบพระทัย (2 ซามูเอล 11; เพลงสดุดี; 1 ซามูเอล 13:14) พระเจ้าบันดาลให้ผู้ข่มเหงรังแกหัวรุนแรงต่อคริสเตียนในยุคแรกๆ กลายเป็นคริสเตียนผู้ยิ่งใหญ่ที่สุดคนหนึ่ง คืออัครสาวกเปาโล (กิจการ 9:1-16) พระเยซูบันดาลให้หญิงโสเภณีที่ถูกปีศาจสิงสู่ คือมารีย์ชาวมักดาลา กลายเป็นหนึ่งในผู้ติดตามที่พระองค์ชอบพระทัย (ลูกา 7:36-50; 8:2-3)

ความดีงามตามความคิดของพระเจ้า ไม่ใช่ความสมบูรณ์เพียบพร้อมที่ไร้บาป แต่เป็นคนบาปที่ทราบว่าเขาไม่มีความชอบธรรมในตัวเอง ทว่าเขาพึ่งพาความดีงามของพระเจ้าอย่างเต็มที่ คนเหล่านี้แหละที่เป็นนักบุญจริงๆ นอกจากนี้ก็ไม่มีแล้ว! -- ดี. บี. บี.

ผลที่ชนะใจ คือความอ่อนโยน

จิตใจที่ถ่อมตนและอ่อนโยน เป็นกุญแจไขไปสู่ความสำเร็จในการคบหาผู้คน และสร้างความแตกต่างใหญ่หลวง ว่าผู้อื่นจะเปิดรับต่อความปรารถนา ความคิดเห็น และแนวคิดของคุณอย่างไร

ในพระคัมภีร์บรรยายภาพพระเยซูไว้ว่าเป็นลูกแกะ (ยอห์น 1:29; อิสยาห์ 53:7) แม่ไก่ (ลูกา 13:34) ผู้เลี้ยงแกะที่อ่อนโยนและรักใคร่ (อิสยาห์ 40:11; ยอห์น 10:14-15) พระองค์กล่าวถึงตัวเองว่า “เรามีใจอ่อนสุภาพและถ่อมตน” (มัทธิว 11:29) พระองค์ไม่ได้บังคับให้ใครเชื่อในพระองค์ หรือติดตามพระองค์ พระองค์มีเมตตากรุณา และจูงใจด้วยความอ่อนโยน เพื่อให้เขาเข้ามาสู่อาณาจักรสวรรค์ โดยเป็นตัวอย่างที่ประกอบด้วยความรัก

ถ้าคุณอยากชนะใจเพื่อนและผู้อื่นมาสู่พระองค์ ขอให้ทำตามตัวอย่างของพระองค์ (1 เปโตร 2:21) “ฝ่ายผู้รับใช้ขององค์พระผู้เป็นเจ้า ต้องไม่เป็นคนที่ชอบทะเลาะวิวาท แต่ต้องมีใจสุภาพต่อคนทั้งปวง” (2 ทิโมธี 2:24) “อย่าเป็นคนมักทะเลาะวิวาทกัน แต่ให้เป็นคนสุภาพ แสดงความอ่อนสุภาพต่อคนทั้งปวง” (ทิตัส 3:2) “ในพวกท่าน ผู้ใดมีสติปัญญาและประกอบด้วยความรู้ ก็ให้ผู้นั้นแสดงการประพฤติของตนด้วยกิริยาอันดี มีใจอ่อนสุภาพประกอบด้วยปัญญา… ปัญญาจากเบื้องบนนั้นบริสุทธิ์เป็นประการแรก แล้วจึงเป็นความสงบสุข สุภาพและว่าง่าย เปี่ยมด้วยความเมตตา และผลอันดี ไม่มีความลำเอียง ไม่หน้าซื่อใจคด” (ยากอบ 3:13,17)

ถ้าหากว่าฟังดูเหมือนว่าพูดง่ายกว่าทำ ก็อย่ากังวล พระเจ้าช่วยให้คุณเป็นเหมือนพระเยซูมากขึ้นในด้านนี้ได้ ถ้าคุณยอมให้พระวิญญาณบริสุทธิ์ดำเนินการผ่านคุณ

ผลที่ปลดปล่อยให้เป็นอิสระ คือการควบคุมตัวเอง

ถึงแม้อาจดูไม่สอดคล้องกัน เคล็ดลับในการควบคุมตัวเอง หรือความรู้จักพอประมาณ ตามที่แปลไว้ในพระคัมภีร์ คือการเลิกเป็นผู้ที่ควบคุม โดยยินยอมต่อพระเจ้า และให้พระวิญญาณบริสุทธิ์ควบคุมความคิด การกระทำ และชีวิตคุณ

แน่นอนว่าเราต้องทำส่วนของเรา เราจะต้องต่อต้าน เมื่อประสบสิ่งล่อใจ เราต้องเสริมสร้างจุดอ่อนให้เข้มแข็งขึ้น แต่ความจริงก็คือบางครั้งเราทุกคนตกเป็นเหยื่อสิ่งล่อใจ ยอมคล้อยตามจุดอ่อนของเรา และหมกมุ่นเกินควรกับบางสิ่งที่ว่าคงจะไม่เป็นไร ถ้าหากกระทำแต่พอควร อัครสาวกเปาโลคงกล่าวแทนเราทุกคนได้ เมื่อท่านเขียนไว้ว่า

ข้าพเจ้ารู้ว่าในตัวข้าพเจ้า คือในเนื้อหนังของข้าพเจ้า ไม่มีความดีประการใดอยู่เลย เพราะว่าเจตนาดี ข้าพเจ้าก็มีอยู่ แต่ซึ่งจะกระทำการดีนั้น ข้าพเจ้าหาได้กระทำไม่

เพราะว่าการดีนั้นซึ่งข้าพเจ้าปรารถนาที่จะทำ ข้าพเจ้าไม่ได้กระทำ แต่การชั่วซึ่งข้าพเจ้ามิได้ปรารถนาที่จะทำ ข้าพเจ้ายังทำอยู่ ถ้าแม้ข้าพเจ้ายังทำสิ่งซึ่งข้าพเจ้าไม่ปรารถนาจะทำ ก็ไม่ใช่ตัวข้าพเจ้าเป็นผู้กระทำ แต่บาปซึ่งอยู่ในตัวข้าพเจ้านั่นเองเป็นผู้กระทำ ดังนั้นข้าพเจ้าจึงเห็นว่าเป็นกฎอย่างหนึ่ง คือเมื่อใดข้าพเจ้าตั้งใจจะกระทำความดี ความชั่วก็ยังติดอยู่ในตัวข้าพเจ้า ... เห็นแล้วใช่ไหมว่า ชีวิตใหม่บอกให้ข้าพเจ้าทำสิ่งที่ถูกต้อง แต่นิสัยเก่าที่ยังอยู่ในตัวข้าพเจ้า ชอบทำบาป โธ่ ข้าพเจ้าอยู่ในสภาพกลืนไม่เข้าคายไม่ออกจริงๆ! ใครเล่าจะช่วยปลดปล่อยข้าพเจ้าจากการเป็นทาสนิสัยต่ำช้าที่เป็นภัยมหันต์นี้?

แต่ทันใดนั้นท่านเปาโลก็ค้นพบคำตอบ "ขอบคุณพระเจ้า! พระเยซูคริสต์องค์พระผู้เป็นเจ้าของเราได้กระทำให้ พระองค์ได้ปลดปล่อยข้าพเจ้าให้เป็นอิสระ" (โรม 7:18-23)

"เธอทำเท่าที่ทำได้!"

จำได้ไหมว่าพระเยซูกล่าวว่าอย่างไรเกี่ยวกับหญิงที่เจิมพระองค์ ก่อนที่พระองค์จะเสียชีวิต? พระองค์กล่าวว่า "ซึ่งผู้หญิงนี้ได้กระทำ ก็สุดกำลังของเธอแล้ว" (มาระโก 14:3-9)

คุณอาจรู้สึกว่าคุณทำได้ไม่มากนัก แต่อย่างน้อยคุณก็ทำเท่าที่ทำได้! ถ้าคุณสัตย์ซื่อที่จะทำสุดความสามารถ ในงานที่พระเจ้ามอบหมายให้ทำเพื่อพระองค์ ไม่ว่าจะใหญ่หรือเล็ก พระองค์จะให้บำเหน็จรางวัลคุณมหาศาลในวันข้างหน้า เมื่อคุณมาเข้าเฝ้าพระเยซูที่ “บัลลังก์พิพากษาของพระคริสต์” (โรม 14:10) คุณจะได้รับบำเหน็จรางวัลที่และสง่าราศีที่คงอยู่ตลอดกาล คุณจะรู้สึกว่าได้บรรลุผลที่แท้จริงอย่างถาวร จากการทุ่มเทให้กับงานของพระองค์ "ดีแล้ว เจ้าเป็นผู้รับใช้ที่ดีและสัตย์ซื่อ" คุณจะได้ยินพระองค์บอก “เจ้าสัตย์ซื่อในสิ่งเล็กน้อย เราจะตั้งเจ้าให้ดูแลของมาก” (มัทธิว 25:21) -- ดี. บี. บี.

*

"ข้าพระองค์เป็นผู้ดูแลน้องชายหรือ?" (ปฐมกาล 4:9) คำตอบเด่นชัดมาก แน่นอนว่าเราเป็นผู้ดูแลพี่น้องของเรา เราต้องระลึกไว้ว่าบางคนต้องได้รับการ “ดูแล” ด้วยความรักและความอ่อนโยนมากกว่าผู้อื่นเสียอีก! -- ดี. บี. บี.

*

“พระองค์ประทานโล่แห่งความรอดของพระองค์ให้ข้าพระองค์ และซึ่งพระองค์ทรงน้อมพระทัยลง ก็กระทำให้ข้าพระองค์เป็นใหญ่ขึ้น” (2 ซามูเอล 22:36)

*

ถ้อยคำอ่อนโยนเอ่ยออกมาเบาๆ แต่มีผลกระทบยิ่งใหญ่

*

ขอพระวิญญาณช่วยข้า

นั้นหนาเป็นดั่งพระคริสต์

กายใจวิญญาณความคิด

ดวงจิตอ่อนโยนเมตตา

-- ดับบลิว. เฮช. พาร์คเกอร์

*

ไม่ว่าพระองค์จะอยากให้ผู้คนทำอะไร หรือพระองค์จะอยากให้เขาเป็นอย่างไร พระองค์ก็ต้องให้เขาตัดสินใจเอง เพราะพระองค์อยากให้เขามีศรัทธาสำหรับสิ่งนั้น และพระองค์อยากให้เขาต้องการจริงๆ พระองค์อยากให้เขามีอิสระที่จะตัดสินใจ และยอมจำนนต่อพระองค์ เพราะว่าเขารักพระองค์ พระเจ้ามอบทางเลือกให้เราว่าต้องการไปทางไหน แต่ถ้าเราเลือกทางที่ถูก โดยไปตามทางของพระเจ้า พระองค์ก็ยื่นมือเข้ามาช่วยเราให้เอาชนะจุดอ่อนของเราได้ เราเพียงต้องยินยอมต่อพระวิญญาณบริสุทธิ์ และอยู่ใกล้ชิดพระองค์ เมื่อนั้นพระองค์ก็ครอบครองจิตใจเราได้

คุณจะมีสันติสุขและพลังอำนาจที่คุณไม่เคยล่วงรู้มาก่อนกับพระเยซู ถ้าคุณเพียงให้พระองค์ควบคุมชีวิตคุณ มีศรัทธาในความรักของพระเจ้า และยอมจำนนต่อพระองค์ ด้วยความถ่อมตน และให้พระองค์มอบพลังแก่คุณ! -- ดี. บี. บี.

*

ในปีค.ศ 1870 ขณะที่เดินทางสำรวจใจกลางแอฟริกา เดวิด ลิฟวิ่งสโตน ผู้เป็นนายแพทย์ มิชชันนารี และนักสำรวจชาวอังกฤษ (ค.ศ.1813-1873) ไม่มีใครได้ยินข่าวคราวจากเขาระยะหนึ่ง แล้วทั่วโลกก็เริ่มเป็นห่วงเกี่ยวกับเขา ในที่สุดคณะที่ออกตามหาเขา นำโดยนักหนังสือพิมพ์ชื่อ เฮนรี่ เอ็ม. สแตนลี่ย์ ก็พบเขา โดยทักทายนักสำรวจด้วยคำกล่าวอันเลื่องลือ ว่า “ดร. ลิฟวิ่งสโตนใช่ไหมครับ?” ต่อมา สแตนลี่ย์ เขียนไว้ว่า

(qb)

ผมไปทวีปแอฟริกา ด้วยความมีอคติอย่างมาก ในฐานะผู้ที่ไม่มีความเชื่อมากที่สุดในลอนดอน แต่แล้วผมก็มีเวลาครุ่นคิดพอสมควร ผมพบชายชราผู้สันโดษที่นั่น แล้วถามตัวเองว่า “เป็นไปได้อย่างไรที่เขามาจมปลักอยู่ที่นี่ เขาเสียสติไปแล้วหรือ? อะไรหนอที่ดลใจเขา?"

หลายเดือนหลังจากที่เราพบกัน ผมครุ่นคิดว่าชายชราผู้นั้นทำตามทุกสิ่งที่กล่าวไว้ในพระคัมภีร์ “ละทิ้งทุกสิ่งและติดตามเรา” แล้วความเมตตากรุณาที่เขามีต่อผู้อื่น ก็เริ่มแพร่มาสู่ผม ทีละเล็กทีละน้อย ผมถูกกระตุ้นให้เกิดความสงสาร การได้เห็นศรัทธาแรงกล้า ความอ่อนโยน ความกระตือรือร้น ความจริงจังของเขา และการที่เขาทำงาน ผมหันมามีความเชื่อเพราะเขา ถึงแม้ว่าเขาไม่ได้พยายามทำเช่นนั้นเลย

คำถามคำตอบเรื่องผลของพระวิญญาณ

ฉันจะได้รับผลของพระวิญญาณอย่างไร?

“ขอเถิด แล้วจะได้ เพื่อความชื่นชมยินดีของท่านจะมีเต็มเปี่ยม” (ยอห์น 16:24) เพียงขอและรับจากพระบิดาในสวรรค์ ท่านรักคุณ และอยากให้คุณมีความสุข

อย่างไรก็ตาม นี่ไม่เหมือนของขวัญคือความรอด และการรับบัพติศมาจากพระวิญญาณบริสุทธิ์ ซึ่งคุณได้รับอย่างเต็มเปี่ยมทันทีที่คุณอธิษฐานขอ ส่วนผลของพระวิญญาณต้องมีการเพาะให้งอกงาม คุณทำเช่นนี้ได้โดยใช้เวลากับพระองค์ ในการอธิษฐานมากขึ้น อ่านพระคำของพระองค์ รับและทำตามแนวทางที่พระองค์มอบให้ในชีวิตประจำวัน ก็อีกนั่นแหละ พรสวรรค์ก็เหมือนต้นไม้ เมื่อคุณแรกอธิษฐานขอผลของพระวิญญาณอย่างใดอย่างหนึ่ง พระเจ้าปลูกเมล็ดไว้ จากนั้นก็ขึ้นอยู่กับคุณว่าจะดูแลและช่วยให้เติบโตแค่ไหน ตอนแรกก็เป็นต้นอ่อน จากนั้นก็งอกเป็นต้นไม้เล็กq แล้วในที่สุดก็โตเต็มที่ ออกดอกออกผล ต้นไม้คุณจะออกผลมีคุณภาพอย่างไร ก็ขึ้นอยู่กับคุณเสียส่วนใหญ่ว่าคุณดูแลอย่างไร พระเจ้าเท่านั้นที่มอบชีวิตให้มันได้ แต่จากนั้นไปพระองค์คาดหมายให้คุณทำส่วนของคุณ คุณจะต้องรับแสงสว่างจากความรักของพระองค์ รดด้วยน้ำด้วยพระคำ กำจัดวัชชพืชและแมลงไปเสีย

ที่กล่าวมานี้คือผลของพระวิญญาณบริสุทธิ์เท่าที่มีอยู่หรือ?

ที่กล่าวมานี้เป็นผลของพระวิญญาณที่ระบุไว้ในพระคัมภีร์เท่านั้น แต่แน่นอนว่ามีคุณสมบัติอีกมากมายที่พระคัมภีร์แนะนำให้เราขวนขวายหามา ไม่ใช่เพื่อความสุขของเราเอง แต่เพื่อจะได้เป็นพรต่อผู้อื่นมากขึ้น และเป็นตัวอย่างที่ดีขึ้นต่อคนรอบข้าง คุณสมบัติเหล่านี้ได้แก่ ความถ่อมตน ความร่าเริงเบิกบาน ความเป็นมิตร การมองในแง่บวก การเอาใจเขามาใส่ใจเรา การเสียสละตัวเอง และความอดทน เป็นต้น แต่ละอย่างที่กล่าวมานี้เป็นยาแก้ทัศนคติหรือนิสัยที่ไม่ดีด้วย เช่น ความหยิ่ง การขาดความอดทนและความโมโหโทโส ความบูดบึ้งและความหงุดหงิด การหมกมุ่นกับตัวเอง การเห็นแก่ตัว เป็นต้น

ไม่ว่าคุณมีจุดอ่อนแอส่วนตัวมากแค่ไหน หรือว่าร้ายแรงและเรื้อรังเพียงใด พระองค์ช่วยคุณให้ปรับปรุงได้ ถ้าคุณอธิษฐานและทำสุดความสามารถ เพื่อทำตามคำแนะนำในพระคำของพระองค์

ตอบแทน

ถ้าหากคุณกำลังจมน้ำแล้วมีคนช่วยชีวิตคุณไว้ คุณจะเป็นหนี้เขาไปตลอดกาลใช่ไหม? พระเยซูทำมากกว่าแค่ช่วยชีวิตคุณไว้! พระองค์ได้ยกภาระความบาปไปจากคุณ กอบกู้คุณจากความผิดหวังชั่วชีวิต และความอ้างว้างโดยไม่มีพระองค์ โดยให้คุณได้มาอยู่ใกล้พระองค์ และได้สัมผัสความรัก พระองค์สัญญาว่าจะมอบชีวิตใหม่ที่เป็นอมตะ และดียิ่งกว่าชีวิตนี้ให้ คุณจะเริ่มต้นตอบแทนพระองค์ได้อย่างไร?

คุณทำไม่ได้หรอก! อะไรที่คุณมอบให้พระองค์ไม่มีวันเทียบเท่ากับคุณค่าของสิ่งที่พระองค์มอบให้คุณได้เลย อย่างไรก็ตาม คุณควรจะรู้สึกได้รับการดลใจให้แสดงความขอบคุณทุกครั้งที่มีโอกาส พระเยซูต้องการความรักและการอุทิศตัวของคุณ พระองค์ต้องการให้คุณทำสุดความสามารถ ในการใช้ชีวิตตามบัญญัติข้อใหญ่สองข้อของพระเจ้าที่ว่า รักองค์พระผู้เป็นเจ้าสุดจิตสุดใจ และสิ้นสุดความคิดของเจ้า รักเพื่อนบ้านเหมือนรักตนเอง (มัทธิว 22:37-40) ส่วนหนึ่งในการรักเพื่อนบ้านเหมือนรักตัวเอง คือการมอบข่าวดีเรื่องความรอดให้กับเขา เขาจะได้มีส่วนรับของขวัญฟรีจากพระองค์ด้วย

พระองค์อยากให้คุณใช้พรสวรรค์อื่นๆทุกอย่างที่พระองค์มอบให้ เพื่อสง่าราศีของพระองค์ พรสวรรค์มีไว้เพื่อผลประโยชน์ของคุณ แต่ไม่ใช่คุณผู้เดียว พรสวรรค์เป็นความรับผิดชอบด้วย พรสวรรค์ทำให้คุณเป็นผู้รับใช้ผู้อื่น พระเยซูต้องการให้คุณใช้พรสวรรค์ เพื่อช่วยเหลือและเป็นประโยชน์ต่อผู้อื่น โดยสะท้อนให้เห็นสิ่งแสนวิเศษที่พระองค์ได้ทำเพื่อคุณ

การโฆษณาสุดยอดที่สุด ไม่ว่าจะเป็นผลิตภัณฑ์ใดก็คือ ลูกค้าที่พึงพอใจ แล้วใครล่ะที่จะพึงพอใจไปกว่าคริสเตียนผู้บังเกิดใหม่ ผู้ที่ได้ลอง “ผลิตภัณฑ์” สุดยอดเท่าที่จะมีได้ คือพระเยซู และพรสวรรค์อื่นๆ “ของแถม” ทุกอย่าง ที่พระเจ้ามอบให้อย่างไม่อั้น โดยผ่านพระองค์? เมื่อผู้อื่นเห็นสิ่งที่พระองค์ทำเพื่อคุณ เขาก็จะต้องการพระองค์เช่นกัน “ขอเชิญลองดู แล้วจะเห็นว่าพระเยโฮวาห์ประเสริฐ” (เพลงสดุดี 34:8)

ฉะนั้น “ให้ความสว่างของท่านส่องไปต่อหน้าคนทั้งปวง เพื่อว่าเขาจะได้เห็นความดีที่ท่านทำ และจะได้สรรเสริญพระบิดาของท่านผู้อยู่ในสวรรค์” (มัทธิว 5:16) ให้ผู้อื่นเห็นพระเยซูในตัวคุณ

“ของกำนัลชั้นเลิศ!”

“ของกำนัลสำหรับทุกโอกาส!”

“ของกำนัลที่คงอยู่ชั่วชีวิต!”

“ของกำนัลที่มอบให้ไม่ขาด!”

คุณได้ยินคำโฆษณาเช่นนี้กี่ครั้งกี่หน บ่อยครั้งแค่ไหนที่คุณต้องผิดหวัง เมื่อพบว่าในที่สุดผลิตภัณฑ์และผู้โฆษณาไม่ได้เป็นอย่างที่เอ่ยอ้างไว้?

มีท่านผู้หนึ่งซึ่งมอบของกำนัลให้ทุกอย่างตามที่เอ่ยอ้างไว้ และให้มากยิ่งกว่านั้นอีก! พระองค์รักคุณอย่างไม่มีใครทำได้ หรือจะไม่มีวันทำได้ พระองค์อยากให้คุณมีความสุขอย่างครบถ้วนและแสนวิเศษ พระองค์รู้ว่าคุณจำเป็นต้องมีอะไรบ้าง และพระองค์มีลู่ทางมอบให้คุณได้

อันที่จริงแล้ว มีทุกอย่างคอยท่าคุณอยู่แล้ว คือของกำนัลที่เปี่ยมด้วยความรักจากพระบิดาในสวรรค์! การที่จะรับของกำนัลจากพระเจ้า คุณเพียงเอื้อมมือไปรับไว้ด้วยความศรัทธา หนังสือเรื่อง ของกำนัลจากพระเจ้า บอกให้คุณทราบว่าคืออะไร และคุณจะรับไว้ได้อย่างไร!

ข้อความที่มี ดี. บี. บี. กำกับไว้ มาจากข้อเขียนของ เดวิด บรานท์ เบิร์ก (ค.ศ.1919-1994) ได้รับอนุญาตให้นำมาจัดพิมพ์ใหม่

ข้อความที่ไม่มีชื่อกำกับ ไม่อาจระบุได้ว่าผู้ประพันธ์คือใคร